Document ID: 32011D0278

ΑΠΌΦΑΣΗ ΤΗΣ ΕΠΙΤΡΟΠΉΣ
της 27ης Απριλίου 2011
σχετικά με τον καθορισμό ενωσιακών μεταβατικών κανόνων για την εναρμονισμένη δωρεάν κατανομή δικαιωμάτων εκπομπής κατ’ εφαρμογή του άρθρου 10α της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου
[κοινοποιηθείσα υπό τον αριθμό Ε(2011) 2772]
(2011/278/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας και την τροποποίηση της οδηγίας 96/61/ΕΚ του Συμβουλίου (1), και ιδίως το άρθρο 10α,
Εκτιμώντας τα ακόλουθα:
(1)
Το άρθρο 10α της οδηγίας ορίζει ότι τα πλήρως εναρμονισμένα μέτρα εφαρμογής, που θα ισχύουν σε ολόκληρη την Κοινότητα, για τη δωρεάν κατανομή δικαιωμάτων εκπομπής πρέπει να καθορίζουν, στον βαθμό που αυτό είναι εφικτό, εκ των προτέρων δείκτες αναφοράς, ούτως ώστε να διασφαλίσουν ότι η δωρεάν κατανομή δικαιωμάτων εκπομπής πραγματοποιείται κατά τρόπο που παρέχει κίνητρα για μειώσεις των εκπομπών αερίων του θερμοκηπίου, και ενεργειακά αποδοτικές τεχνικές, λαμβάνοντας υπόψη τις αποδοτικότερες τεχνικές, υποκατάστατα, εναλλακτικές διαδικασίες παραγωγής, υψηλής απόδοσης συμπαραγωγή θερμότητας-ηλεκτρικής ενέργειας, αποδοτική ανάκτηση ενέργειας από απαέρια, χρήση βιομάζας και δέσμευση και αποθήκευση διοξειδίου του άνθρακα, όπου διατίθενται τέτοιου είδους εγκαταστάσεις, και να μην παρέχουν κίνητρα για αύξηση των εκπομπών. Οι κατανομές πρέπει να καθορίζονται πριν από την περίοδο εμπορίας ούτως ώστε να καθιστούν δυνατή τη σωστή λειτουργία της αγοράς.
(2)
Κατά τον προσδιορισμό των αρχών καθορισμού των εκ των προτέρων δεικτών αναφοράς σε μεμονωμένους τομείς ή κλάδους, ως αφετηρία πρέπει να λαμβάνεται η μέση επίδοση του 10 % των εγκαταστάσεων σε έναν τομέα ή κλάδο στην ΕΕ που είχε την καλύτερη απόδοση κατά την περίοδο 2007-2008. Οι δείκτες αναφοράς θα πρέπει να καθορίζονται για τα προϊόντα και όχι για τις εισροές, ούτως ώστε να μεγιστοποιούνται οι μειώσεις των εκπομπών αερίων του θερμοκηπίου και η εξοικονόμηση ενεργειακής απόδοσης στο σύνολο της παραγωγικής διαδικασίας του εμπλεκομένου τομέα ή κλάδου.
(3)
Για τον καθορισμό των δεικτών αναφοράς, η Επιτροπή πραγματοποίησε διαβουλεύσεις με τους ενδιαφερόμενους φορείς, συμπεριλαμβανομένων των καλυπτόμενων τομέων και κλάδων. Συλλέχθηκαν πληροφορίες αναγκαίες για τον καθορισμό των δεικτών και δεδομένα εγκαταστάσεων σχετικά με την παραγωγή, τις εκπομπές και τη χρήση ενέργειας, που ήταν διαθέσιμα τον Φεβρουάριο του 2009, από κλαδικές ενώσεις, τα κράτη μέλη, δημόσιες και εμπορικά διαθέσιμες πηγές και μέσω έρευνας στην οποία κλήθηκαν να συμμετάσχουν οι εγκαταστάσεις.
(4)
Στον βαθμό που αυτό είναι εφικτό, η Επιτροπή εκπόνησε δείκτες αναφοράς για προϊόντα, καθώς και για ενδιάμεσα προϊόντα, τα οποία αποτελούν αντικείμενο εμπορίας μεταξύ εγκαταστάσεων και παράγονται από τις δραστηριότητες που απαριθμούνται στο παράρτημα I της οδηγίας 2003/87/ΕΚ. Καταρχήν, για κάθε προϊόν πρέπει να καθοριστεί ένας δείκτης αναφοράς. Εάν ένα προϊόν είναι άμεσο υποκατάστατο άλλου προϊόντος, πρέπει να καλύπτονται αμφότερα από τον ίδιο δείκτη αναφοράς προϊόντος και από τον σχετικό ορισμό προϊόντος.
(5)
Η Επιτροπή θεώρησε ότι ο καθορισμός δείκτη αναφοράς για ένα προϊόν ήταν εφικτός εφόσον, λαμβάνοντας υπόψη την πολυπλοκότητα των διεργασιών παραγωγής, υπήρχαν ορισμοί και ταξινομήσεις προϊόντων που επιτρέπουν την επαλήθευση των δεδομένων παραγωγής και την ενιαία εφαρμογή του δείκτη αναφοράς προϊόντος σε ολόκληρη την Ένωση για τους σκοπούς της κατανομής δικαιωμάτων εκπομπής. Δεν έγινε διαφοροποίηση βάσει γεωγραφικών κριτηρίων ή των χρησιμοποιούμενων τεχνολογιών, πρώτων υλών ή καυσίμων, ώστε να μην στρεβλωθούν τα συγκριτικά πλεονεκτήματα αποδοτικότητας από άποψη διοξειδίου του άνθρακα σε ολόκληρη την οικονομία της Ένωσης και να βελτιωθεί η εναρμόνιση της μεταβατικής δωρεάν κατανομής δικαιωμάτων εκπομπής.
(6)
Οι τιμές των δεικτών αναφοράς πρέπει να καλύπτουν όλες τις άμεσες εκπομπές που σχετίζονται με την παραγωγή, συμπεριλαμβανομένων των εκπομπών που σχετίζονται με την παραγωγή μετρήσιμης θερμότητας η οποία χρησιμοποιείται για παραγωγή, ανεξάρτητα από το κατά πόσον η μετρήσιμη θερμότητα παράγεται στην ίδια ή σε άλλη εγκατάσταση. Κατά τον καθορισμό των τιμών των δεικτών αναφοράς αφαιρέθηκαν οι εκπομπές που σχετίζονται με την παραγωγή ηλεκτρικής ενέργειας και με την εξαγωγή μετρήσιμης θερμότητας, συμπεριλαμβανομένων της μείωσης των εκπομπών από εναλλακτική παραγωγή θερμότητας ή ηλεκτρικής ενέργειας, σε περιπτώσεις εξώθερμων διεργασιών, και της παραγωγής ηλεκτρικής ενέργειας χωρίς άμεσες εκπομπές. Όπου δεν είναι εφικτή η αφαίρεση των εκπομπών που σχετίζονται με την εξαγωγή μετρήσιμης θερμότητας, η θερμότητα αυτή δεν πρέπει να είναι επιλέξιμη για δωρεάν κατανομή δικαιωμάτων εκπομπής.
(7)
Προκειμένου να εξασφαλιστεί ότι οι δείκτες αναφοράς θα έχουν ως αποτέλεσμα μειώσεις των εκπομπών αερίων του θερμοκηπίου, για ορισμένες διεργασίες παραγωγής, στις οποίες άμεσες εκπομπές που είναι επιλέξιμες για δωρεάν κατανομή δικαιωμάτων εκπομπής και έμμεσες εκπομπές από την παραγωγή ηλεκτρικής ενέργειας, που δεν είναι επιλέξιμες για δωρεάν κατανομή βάσει της οδηγίας 2003/87/ΕΚ, είναι σε κάποιον βαθμό ανταλλάξιμες, ελήφθησαν υπόψη για τον προσδιορισμό των τιμών των δεικτών αναφοράς οι συνολικές εκπομπές, συμπεριλαμβανομένων των έμμεσων εκπομπών που σχετίζονται με την παραγωγή ηλεκτρικής ενέργειας, ώστε να διασφαλίζονται ίσοι όροι ανταγωνισμού για τις εγκαταστάσεις έντασης καυσίμων και ηλεκτρικής ενέργειας. Για την κατανομή δικαιωμάτων εκπομπής βάσει των οικείων δεικτών αναφοράς, πρέπει να λαμβάνεται υπόψη μόνο το μερίδιο των άμεσων εκπομπών στις συνολικές εκπομπές, ώστε να αποφεύγεται η δωρεάν κατανομή δικαιωμάτων για εκπομπές που σχετίζονται με την ηλεκτρική ενέργεια.
(8)
Για τον προσδιορισμό των τιμών των δεικτών αναφοράς, η Επιτροπή χρησιμοποίησε ως σημείο αφετηρίας τον αριθμητικό μέσο όρο των επιδόσεων στο πεδίο των αερίων του θερμοκηπίου του 10 % των εγκαταστάσεων που είχε την υψηλότερη ως προς τα αέρια του θερμοκηπίου απόδοση το 2007 και το 2008, για το οποίο έχουν συλλεχθεί δεδομένα. Επιπλέον, σύμφωνα με το άρθρο 10α παράγραφος 1 της οδηγίας 2003/87/ΕΚ, η Επιτροπή εξέτασε, για όλους τους τομείς για τους οποίους προβλέπεται δείκτης αναφοράς προϊόντος στο παράρτημα I -βασιζόμενη σε συμπληρωματικές πληροφορίες από διάφορες πηγές και σε ειδική μελέτη, στο πλαίσιο της οποίας αναλύθηκαν οι αποδοτικότερες τεχνικές και το δυναμικό μείωσης σε ευρωπαϊκό και διεθνές επίπεδο- το κατά πόσον η συγκεκριμένη αφετηρία αντικατοπτρίζει επαρκώς τις αποδοτικότερες τεχνικές, υποκατάστατα, εναλλακτικές διαδικασίες παραγωγής, την υψηλής απόδοσης συμπαραγωγή ηλεκτρικής ενέργειας-θερμότητας, την αποδοτική ανάκτηση ενέργειας από απαέρια, τη χρήση βιομάζας και τη δέσμευση και αποθήκευση διοξειδίου του άνθρακα, όπου διατίθενται τέτοιου είδους εγκαταστάσεις. Τα δεδομένα που χρησιμοποιήθηκαν για τον προσδιορισμό των τιμών των δεικτών αναφοράς συλλέχθηκαν από ευρύ φάσμα πηγών, προκειμένου να καλυφθεί ο μέγιστος δυνατός αριθμός εγκαταστάσεων που παρήγαγαν προϊόντα καλυπτόμενα από δείκτη αναφοράς προϊόντος το 2007 και το 2008. Πρώτον, συλλέχθηκαν δεδομένα για τις επιδόσεις στο πεδίο των αερίων του θερμοκηπίου εγκαταστάσεων που υπάγονται στο σύστημα εμπορίας δικαιωμάτων εκπομπής (ΣΕΔΕ) και παράγουν προϊόντα καλυπτόμενα από δείκτη αναφοράς προϊόντος, από ή εξ ονόματος των αντίστοιχων ευρωπαϊκών κλαδικών οργανώσεων βάσει καθορισμένων κανόνων, των λεγόμενων «εγχειριδίων κανόνων κλάδου». Για τα εν λόγω εγχειρίδια κανόνων, η Επιτροπή παρέσχε καθοδήγηση παραπέμποντας στα κριτήρια ποιότητας και εξακρίβωσης που ισχύουν για τα δεδομένα συγκριτικής αξιολόγησης για το ΣΕΔΕ της ΕΕ. Δεύτερον, για τη συμπλήρωση της συλλογής δεδομένων από τις ευρωπαϊκές κλαδικές οργανώσεις κλάδων, σύμβουλοι συνέλεξαν δεδομένα εξ ονόματος της Ευρωπαϊκής Επιτροπής από εγκαταστάσεις που δεν καλύπτονται από τα δεδομένα των κλάδων. Επίσης, δεδομένα και αναλύσεις παρασχέθηκαν και από αρμόδιες αρχές των κρατών μελών.
(9)
Για να εξασφαλιστεί ότι οι τιμές των δεικτών αναφοράς βασίζονται σε ορθά και συμβατά δεδομένα, η Επιτροπή, με τη στήριξη συμβούλων, διενήργησε ενδελεχείς ελέγχους συμμόρφωσης των εγχειριδίων κανόνων κλάδου, καθώς και ελέγχους ευλογοφάνειας των τιμών αφετηρίας που προέκυψαν από τα δεδομένα. Όπως αναφέρεται στην καθοδήγηση σχετικά με την ποιότητα και την εξακρίβωση, τα δεδομένα επαληθεύτηκαν στον αναγκαίο βαθμό από ανεξάρτητους ελεγκτές.
(10)
Εάν σε μια εγκατάσταση παράγονται περισσότερα του ενός προϊόντα και ο καταλογισμός εκπομπών στα επιμέρους προϊόντα κρίθηκε ανέφικτος, καλύφθηκαν από τη συλλογή δεδομένων και συμπεριλήφθηκαν στον καθορισμό δείκτη αναφοράς μόνον εγκαταστάσεις παραγωγής ενός προϊόντος. Αυτό αφορά τους δείκτες αναφοράς προϊόντος για την άσβεστο, τον φρυγμένο δολομίτη, τις φιάλες και δοχεία από άχρωμο γυαλί, τις φιάλες και δοχεία από χρωματισμένο γυαλί, τους οπτόπλινθους για προσόψεις, τους οπτόπλινθους για επιστρώσεις δαπέδων, τη σκόνη που έχει ξηρανθεί με καταιονισμό, το χαρτί ποιότητας χωρίς επίχριση, το χαρτί υγιεινής, το πολύπτυχο χαρτί testliner και το αυλακωτό χαρτί fluting, το χαρτόνι χωρίς επίχριση καθώς και το επιχρισμένο χαρτόνι. Για να αυξηθεί η σημαντικότητα και να ελεγχθεί η ευλογοφάνεια των αποτελεσμάτων, οι τιμές μέσης επίδοσης του 10 % των εγκαταστάσεων που είχε την υψηλότερη απόδοση συγκρίθηκαν με τα βιβλιογραφικά δεδομένα για τις αποδοτικότερες τεχνικές.
(11)
Εάν δεν υπήρχαν δεδομένα ή τα υπάρχοντα δεδομένα δεν είχαν συλλεχθεί σύμφωνα με τη μέθοδο συγκριτικής αξιολόγησης, για τη συναγωγή των τιμών των δεικτών αναφοράς χρησιμοποιήθηκαν πληροφορίες σχετικά με τα σημερινά επίπεδα εκπομπών και κατανάλωσης και με τις αποδοτικότερες τεχνικές, οι οποίες προέρχονται κυρίως από τα έγγραφα αναφοράς για τις βέλτιστες διαθέσιμες τεχνικές (ΒREF) που καταρτίζονται σύμφωνα με την οδηγία 2008/1/ΕΚ του Ευρωπαϊκού Κοινοβουλίου και του Συμβουλίου, της 15ης Ιανουαρίου 2008, σχετικά με την ολοκληρωμένη πρόληψη και έλεγχο της ρύπανσης (2). Ειδικότερα, λόγω έλλειψης δεδομένων σχετικά με την επεξεργασία απαερίων, τις εξαγωγές θερμότητας και την παραγωγή ηλεκτρικής ενέργειας, οι τιμές των δεικτών αναφοράς προϊόντος για τον οπτάνθρακα και το θερμό μέταλλο προέκυψαν από υπολογισμούς των άμεσων και έμμεσων εκπομπών βάσει πληροφοριών σχετικά με τις οικείες ενεργειακές ροές, που παρέχουν τα σχετικά ΒREF, και των προκαθορισμένων συντελεστών εκπομπών, που παρατίθενται στην απόφαση 2007/589/ΕΚ της Επιτροπής, της 18ης Ιουλίου 2007, περί θεσπίσεως κατευθυντηρίων γραμμών για την παρακολούθηση και την υποβολή εκθέσεων σχετικά με τις εκπομπές αερίων θερμοκηπίου κατ’ εφαρμογή της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου (3). Για τον δείκτη αναφοράς προϊόντος για το πυροσυσσωματωμένο μετάλλευμα, τα δεδομένα επιπλέον διορθώθηκαν βάσει των οικείων ενεργειακών ροών που παρέχουν τα σχετικά ΒREF, λαμβάνοντας υπόψη την καύση απαερίων στον κλάδο.
(12)
Εάν δεν είναι εφικτή η συναγωγή δείκτη αναφοράς προϊόντος, αλλά υπάρχουν αέρια του θερμοκηπίου επιλέξιμα για δωρεάν κατανομή δικαιωμάτων εκπομπής, τα εν λόγω δικαιώματα πρέπει να κατανέμονται βάσει γενικών εφεδρικών προσεγγίσεων. Για τη μεγιστοποίηση των μειώσεων εκπομπών αερίων του θερμοκηπίου και της εξοικονόμησης ενέργειας, τουλάχιστον για μέρη των σχετικών διεργασιών παραγωγής, αναπτύχθηκε ιεραρχική κατάταξη τριών εφεδρικών προσεγγίσεων. Ο δείκτης αναφοράς θερμότητας εφαρμόζεται σε διεργασίες με κατανάλωση θερμότητας, όταν χρησιμοποιείται μετρήσιμος θερμοφορέας. Ο δείκτης αναφοράς καυσίμου εφαρμόζεται όταν καταναλώνεται μη μετρήσιμη ενέργεια. Οι τιμές των δεικτών αναφοράς θερμότητας και καυσίμου συνήχθησαν βάσει των αρχών της διαφάνειας και της απλότητας, με τη βοήθεια της απόδοσης αναφοράς ενός ευρέως διαθέσιμου καυσίμου, το οποίο μπορεί να θεωρηθεί ως δεύτερο κατά σειρά απόδοσης ως προς τα αέρια του θερμοκηπίου, λαμβάνοντας υπόψη ενεργειακά αποδοτικές τεχνικές. Για τις εκπομπές διεργασίας, τα δικαιώματα εκπομπής πρέπει να κατανέμονται βάσει των ιστορικών εκπομπών. Προκειμένου να εξασφαλιστεί ότι η δωρεάν κατανομή δικαιωμάτων για τις εν λόγω εκπομπές παρέχει επαρκή κίνητρα για μειώσεις των εκπομπών αερίων του θερμοκηπίου και να αποφευχθεί η διαφορετική μεταχείριση των εκπομπών διεργασίας για τις οποίες κατανέμονται δικαιώματα βάσει των ιστορικών εκπομπών από εκείνες που περικλείονται εντός των ορίων συστήματος ενός δείκτη αναφοράς προϊόντος, το ιστορικό επίπεδο δραστηριότητας κάθε εγκατάστασης πρέπει να πολλαπλασιάζεται επί συντελεστή 0,9700 για τον καθορισμό του αριθμού των δωρεάν δικαιωμάτων εκπομπής.
(13)
Από το 2013 και έπειτα, όλες οι δωρεάν κατανομές κατ’ εφαρμογή του άρθρου 10α της οδηγίας 2003/87/ΕΚ πρέπει να πραγματοποιούνται σύμφωνα με τους παρόντες κανόνες. Προκειμένου να τεθεί σε ισχύ το μεταβατικό σύστημα που προβλέπεται στο άρθρο 10α παράγραφος 11 της οδηγίας 2003/87/ΕΚ, σύμφωνα με το οποίο η δωρεάν κατανομή δικαιωμάτων εκπομπής πρέπει να μειωθεί από 80 % της ποσότητας που αντιστοιχεί στα δικαιώματα που πρόκειται να κατανεμηθούν το 2013 σε 30 % της εν λόγω ποσότητας το 2020, με την προοπτική να καταστεί μηδενική το 2027, εφαρμόζονται οι συντελεστές που παρατίθενται στο παράρτημα VI. Εάν ένας κλάδος ή επιμέρους κλάδος έχει περιληφθεί στον κατάλογο που καταρτίστηκε με την απόφαση 2010/2/ΕΕ της Επιτροπής, της 24ης Δεκεμβρίου 2009, που προσδιορίζει, σύμφωνα με την οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, κατάλογο τομέων και κλάδων οι οποίοι θεωρείται ότι εκτίθενται σε σημαντικό κίνδυνο διαρροής άνθρακα (4), οι εν λόγω συντελεστές δεν εφαρμόζονται. Οι κατανομές βάσει της παρούσας απόφασης θα λαμβάνονται υπόψη για την κατάρτιση μελλοντικών καταλόγων τομέων και κλάδων οι οποίοι θεωρείται ότι εκτίθενται σε σημαντικό κίνδυνο διαρροής άνθρακα.
(14)
Για τη διευκόλυνση της συλλογής δεδομένων από φορείς εκμετάλλευσης και του υπολογισμού των δικαιωμάτων εκπομπής που πρόκειται να κατανεμηθούν από τα κράτη μέλη, κάθε εγκατάσταση πρέπει να υποδιαιρεθεί σε υποεγκαταστάσεις, όπου απαιτείται. Τα κράτη μέλη πρέπει να εξασφαλίζουν ότι οι εκπομπές καταλογίζονται σωστά στις αντίστοιχες υποεγκαταστάσεις και ότι δεν υπάρχουν αλληλοεπικαλύψεις μεταξύ υποεγκαταστάσεων.
(15)
Τα κράτη μέλη πρέπει να εξασφαλίζουν ότι τα δεδομένα που συλλέγονται από τους φορείς εκμετάλλευσης και χρησιμοποιούνται για την κατανομή είναι πλήρη, συνεκτικά και εμφανίζουν τη μέγιστη εφικτή ακρίβεια. Πρέπει να επαληθεύονται από ανεξάρτητο ελεγκτή ώστε να εξασφαλίζεται ότι η δωρεάν κατανομή δικαιωμάτων εκπομπής βασίζεται σε ακλόνητα και αξιόπιστα δεδομένα. Η παρούσα απόφαση πρέπει να προβλέπει ειδικές ελάχιστες απαιτήσεις για τη συλλογή και την επαλήθευση των δεδομένων, ώστε να διευκολύνεται η εναρμονισμένη και συνεπής εφαρμογή των κανόνων κατανομής.
(16)
Η ποσότητα δικαιωμάτων που πρόκειται να κατανεμηθεί δωρεάν σε κατεστημένες εγκαταστάσεις πρέπει να βασίζεται σε ιστορικά δεδομένα παραγωγής. Προκειμένου να εξασφαλιστεί ότι η περίοδος αναφοράς είναι όσο το δυνατόν πιο αντιπροσωπευτική των κύκλων της βιομηχανίας, ότι καλύπτει κατάλληλη περίοδο για την οποία υπάρχουν δεδομένα καλής ποιότητας και ότι μειώνει τον αντίκτυπο ειδικών περιστάσεων, όπως η προσωρινή παύση λειτουργίας εγκαταστάσεων, τα ιστορικά επίπεδα δραστηριότητας βασίστηκαν στη διάμεσο της παραγωγής κατά την περίοδο από την 1η Ιανουαρίου 2005 έως τις 31 Δεκεμβρίου 2008 ή, εάν είναι μεγαλύτερη, στη διάμεσο της παραγωγής κατά την περίοδο από την 1η Ιανουαρίου 2009 έως τις 31 Δεκεμβρίου 2010. Ενδείκνυται επίσης να λαμβάνεται υπόψη κάθε σημαντική μεταβολή της παραγωγικής ικανότητας, η οποία επήλθε κατά τη σχετική περίοδο. Για νεοεισερχόμενους, ο προσδιορισμός των επιπέδων δραστηριότητας πρέπει να βασίζεται στην τυπική χρήση παραγωγικής ικανότητας, βάσει ειδικών κατά τομέα πληροφοριών, ή στην ειδική κατά εγκατάσταση χρήση παραγωγικής ικανότητας.
(17)
Οι πληροφορίες που συλλέχθηκαν από τα κράτη μέλη αναμένεται να διευκολύνουν την εφαρμογή της παρούσας απόφασης από τις αρμόδιες αρχές και από την Επιτροπή.
(18)
Για την αποφυγή στρεβλώσεων του ανταγωνισμού και τη διασφάλιση της ομαλής λειτουργίας της αγοράς διοξειδίου του άνθρακα, τα κράτη μέλη πρέπει να εξασφαλίζουν ότι δεν γίνεται διπλή προσμέτρηση ούτε διπλή κατανομή κατά τον καθορισμό των δικαιωμάτων που πρόκειται να κατανεμηθούν στις επιμέρους εγκαταστάσεις. Στο πλαίσιο αυτό, τα κράτη μέλη πρέπει να αποδίδουν ιδιαίτερη προσοχή σε περιπτώσεις στις οποίες ένα προϊόν καλυπτόμενο από δείκτη αναφοράς παράγεται σε περισσότερες από μία εγκαταστάσεις, περισσότερα του ενός προϊόντα καλυπτόμενα από δείκτη αναφοράς παράγονται στην ίδια εγκατάσταση ή ενδιάμεσα προϊόντα ανταλλάσσονται πέραν των ορίων εγκαταστάσεων.
(19)
Για να εξασφαλιστεί ότι το σύστημα εμπορίας δικαιωμάτων εκπομπής αποφέρει μειώσεις σε βάθος χρόνου, η οδηγία 2003/87/ΕΚ προβλέπει γραμμική μείωση της ποσότητας δικαιωμάτων της Ένωσης. Καθώς αυτή η μειούμενη ποσότητα της Ένωσης λαμβάνεται υπόψη για τον καθορισμό της μέγιστης ετήσιας ποσότητας δικαιωμάτων δυνάμει του άρθρου 10α παράγραφος 5 της οδηγίας 2003/87/ΕΚ, όλα τα δικαιώματα εκπομπής που κατανέμονται δωρεάν βάσει της παρούσας απόφασης σε εγκαταστάσεις που δεν καλύπτονται από την εν λόγω μέγιστη ετήσια ποσότητα, που αναφέρεται στο άρθρο 10α παράγραφος 5, πρέπει να προσαρμόζονται με τον ίδιο γραμμικό τρόπο όπως η ποσότητα δικαιωμάτων της Ένωσης, με τη χρήση του 2013 ως έτους αναφοράς.
(20)
Ο ενιαίος διατομεακός διορθωτικός συντελεστής που εφαρμόζεται σε κάθε έτος της περιόδου 2013-2020 σε εγκαταστάσεις οι οποίες δεν χαρακτηρίζονται ως παραγωγοί ηλεκτρικής ενέργειας και δεν είναι νεοεισερχόμενες, δυνάμει του άρθρου 10α παράγραφος 5 της οδηγίας 2003/87/ΕΚ, πρέπει να καθορίζεται βάσει της προκαταρκτικής συνολικής ετήσιας ποσότητας δικαιωμάτων εκπομπής που κατανέμονται δωρεάν για την περίοδο από το 2013 έως το 2020, η οποία υπολογίζεται για τις εν λόγω εγκαταστάσεις σύμφωνα με την παρούσα απόφαση, συμπεριλαμβανομένων των εγκαταστάσεων που ενδέχεται να εξαιρούνται σύμφωνα με το άρθρο 27 της εν λόγω οδηγίας. Αυτή η ποσότητα δικαιωμάτων εκπομπής που κατανέμονται δωρεάν σε κάθε έτος της περιόδου πρέπει να συγκρίνεται με την ετήσια ποσότητα δικαιωμάτων που υπολογίζεται σύμφωνα με το άρθρο 10α παράγραφος 5 της οδηγίας 2003/87/ΕΚ για εγκαταστάσεις οι οποίες δεν είναι παραγωγοί ηλεκτρικής ενέργειας ούτε νεοεισερχόμενες, λαμβάνοντας υπόψη το σχετικό μερίδιο της ετήσιας συνολικής ποσότητας της Ένωσης όπως προσδιορίζεται δυνάμει του άρθρου 9 της εν λόγω οδηγίας, και τη σχετική ποσότητα εκπομπών που εντάσσονται στο σύστημα της Ένωσης μόνον από το 2013 και έπειτα.
(21)
Όταν ανταλλάσσεται μετρήσιμη θερμότητα μεταξύ δύο ή περισσότερων εγκαταστάσεων, η δωρεάν κατανομή δικαιωμάτων εκπομπής πρέπει να βασίζεται στην κατανάλωση θερμότητας σε μια εγκατάσταση και να λαμβάνει υπόψη τον κίνδυνο διαρροής άνθρακα. Έτσι, προκειμένου να διασφαλίζεται ότι ο αριθμός των δικαιωμάτων εκπομπής που πρόκειται να κατανεμηθούν δωρεάν είναι ανεξάρτητος από τη δομή παροχής θερμότητας, τα δικαιώματα εκπομπής πρέπει να κατανέμονται στον καταναλωτή θερμότητας.
(22)
Για τη βελτίωση της σημαντικότητας των διαθέσιμων δεδομένων σχετικά με τις επιδόσεις των εγκαταστάσεων που καλύπτονται από το σύστημα της Ένωσης στο πεδίο των αερίων του θερμοκηπίου, οι δείκτες αναφοράς προϊόντος για τον θειώδη χαρτοπολτό, τον θερμομηχανικό και τον μηχανικό χαρτοπολτό, καθώς και για το ανακτημένο χαρτί βασίζονται σε πληροφορίες από τα έγγραφα BREF σχετικά με τις αποδοτικότερες τεχνικές που αντικατοπτρίζουν τη χρήση ορυκτών καυσίμων εκκίνησης, τη χρήση ορυκτών καυσίμων (για τον θειώδη χαρτοπολτό, τον θερμομηχανικό και τον μηχανικό χαρτοπολτό) και τη χρήση θερμικής ενέργειας (για το ανακτημένο χαρτί). Ο δείκτης αναφοράς προϊόντος για το δημοσιογραφικό χαρτί βασίζεται επίσης στις αποδοτικότερες τεχνικές που αντικατοπτρίζουν τη χρήση θερμικής ενέργειας για τη συναγωγή σημαντικής τιμής δείκτη αναφοράς.
(23)
Για να ληφθούν υπόψη οι πρόσθετες εκπομπές αερίων του θερμοκηπίου, οι οποίες δεν αποτυπώνονται στα δεδομένα που χρησιμοποιήθηκαν για τον προσδιορισμό των τιμών των δεικτών αναφοράς για ορισμένες εγκαταστάσεις, ιδίως οι εκπομπές μεθανίου, και για να εξασφαλιστεί ότι η δωρεάν κατανομή δικαιωμάτων εκπομπής βάσει του δείκτη αναφοράς προϊόντος λαμβάνει υπόψη την αποτελεσματικότητα της εν λόγω διαδικασίας ως προς τα αέρια θερμοκηπίου και δεν παρέχει κίνητρα για αύξηση των εκπομπών, τα επιμέρους σημεία δεδομένων των εγκαταστάσεων στην καμπύλη δείκτη αναφοράς για το νιτρικό οξύ διορθώθηκαν βάσει των πληροφοριών σχετικά με τον μέσο όρο των εν λόγω εκπομπών που παρέσχε η βιομηχανία και βάσει πληροφοριών που αντλήθηκαν από τα BREF. Ο δείκτης αναφοράς προϊόντος για το νιτρικό οξύ αντικατοπτρίζει τη διόρθωση αυτή.
(24)
Για να ληφθούν υπόψη διαφορές στις διατάξεις διύλισης, ο δείκτης αναφοράς προϊόντος για τον τομέα των διυλιστηρίων πρέπει να βασίζεται στην προσέγγιση του «σταθμισμένου βάσει του CO2 τόνου» (CO2 weighted tonne, στο εξής «CWT»). Βάσει αυτής, το μοναδικό προϊόν του διυλιστηρίου είναι ο CWT και η παραγωγή του έχει υπολογιστεί βάσει καθορισμένων μονάδων γενικών διεργασιών, καθεμία εκ των οποίων έχει σταθμιστεί με συντελεστή εκπομπών σχετικό με την απόσταξη αργού πετρελαίου -ο οποίος αναφέρεται ως συντελεστής CWT και είναι αντιπροσωπευτικός της έντασης εκπομπών CO2 σε ένα μέσο επίπεδο ενεργειακής απόδοσης- για τον ίδιο βασικό τύπο καυσίμου κάθε μονάδας διεργασιών καύσης και για μέσες εκπομπές διεργασίας της μονάδας διεργασιών. Στη βάση αυτή, τα σημεία δεδομένων που χρησιμοποιούνται για τον καθορισμό του δείκτη αναφοράς προϊόντος προέκυψαν με σύγκριση των πραγματικών εκπομπών προς τον συνολικό CWT κάθε διυλιστηρίου. Η δωρεάν κατανομή δικαιωμάτων εκπομπής σε διυλιστήρια διορθώνεται ακολούθως ώστε να εξαιρεθούν η χρήση και η παραγωγή ηλεκτρικής ενέργειας, για λόγους συνέπειας προς το άρθρο 10α παράγραφος 1 της οδηγίας 2003/87/ΕΚ.
(25)
Με δεδομένο το ευρύ φάσμα ποιοτήτων προϊόντος που μπορούν να επιτευχθούν, οι δείκτες αναφοράς προϊόντος για την άσβεστο και τον φρυγμένο δολομίτη (dolime) παραπέμπουν σε πρότυπη σύσταση όσον αφορά το οξείδιο του ασβεστίου και το οξείδιο του μαγνησίου. Για τις εκπομπές καύσης, χρησιμοποιήθηκαν δεδομένα σχετικά με τις ειδικές εκπομπές καύσης που οφείλονται στην παραγωγή των πρότυπων αυτών προϊόντων, βάσει της απόφασης 2007/589/ΕΚ.
(26)
Παρότι πολλοί δείκτες αναφοράς προϊόντων, όπως οι δείκτες αναφοράς για την αμμωνία και το ανθρακικό νάτριο, βασίζονται στην υπόθεση ότι το σύνολο του CO2 που προκύπτει από τις παραγωγικές διαδικασίες εκλύεται στην ατμόσφαιρα, οι εκπομπές πρέπει να παρακολουθούνται και να αναφέρονται σύμφωνα με τον κανονισμό για την παρακολούθηση και την υποβολή εκθέσεων περί των εκπομπών από τις δραστηριότητες που απαριθμούνται στο παράρτημα I, ο οποίος θα εκδοθεί έως τις 31 Δεκεμβρίου 2011 δυνάμει του άρθρου 14 παράγραφος 1 της οδηγίας 2003/87/ΕΚ, με την παραδοχή ότι το σύνολο του CO2 που σχηματίζεται κατά τις παραγωγικές διαδικασίες εκλύεται στην ατμόσφαιρα, άσχετα με την πιθανή χρήση του CO2 ως τροφοδοτικής ύλης για διάφορες χημικές διαδικασίες παραγωγής.
(27)
Ο δείκτης αναφοράς για την ατμοπυρόλυση δεν καλύπτει τις λεγόμενες συμπληρωματικές τροφοδοτικές ύλες, χημικές ουσίες υψηλής αξίας οι οποίες δεν παράγονται κατά την κύρια διεργασία, καθώς και τις σχετικές εκπομπές, αλλά, όπου συντρέχει περίπτωση, οι συμπληρωματικές τροφοδοτικές ύλες πρέπει να λαμβάνονται υπόψη για τη δωρεάν κατανομή δικαιωμάτων εκπομπής με τη βοήθεια ειδικών συντελεστών εκπομπών.
(28)
Για τη διασφάλιση ίσων όρων ανταγωνισμού στην παραγωγή αρωματικών ενώσεων σε διυλιστήρια και σε μονάδες της χημικής βιομηχανίας, η δωρεάν κατανομή δικαιωμάτων εκπομπής για αρωματικές ενώσεις πρέπει να βασίζεται στην προσέγγιση CWT και πρέπει να εφαρμόζεται η τιμή του δείκτη αναφοράς προϊόντος για τα διυλιστήρια.
(29)
Λαμβανομένου υπόψη ότι στην παραγωγή μονομερούς βινυλοχλωριδίου χρησιμοποιείται σε κάποιον βαθμό υδρογόνο ως υποκατάστατο συμβατικών καυσίμων, όπως το φυσικό αέριο, μειώνοντας με τον τρόπο αυτό τις άμεσες εκπομπές της διεργασίας καύσης, αλλά λαμβανομένου επίσης υπόψη ότι η χρήση υδρογόνου ως καυσίμου είναι προτιμότερη από πλευράς συνολικής απόδοσης ως προς τα αέρια θερμοκηπίου, στον δείκτη αναφοράς του μονομερούς βινυλοχλωριδίου έχει ληφθεί υπόψη η χρήση του υδρογόνου ως καυσίμου σαν να επρόκειτο για φυσικό αέριο.
(30)
Για τη διασφάλιση ίσων όρων ανταγωνισμού στην παραγωγή υδρογόνου και αερίου σύνθεσης σε διυλιστήρια και σε μονάδες της χημικής βιομηχανίας, ο δείκτης αναφοράς για τα προϊόντα αυτά πρέπει να βασίζεται στην προσέγγιση CWT και η τιμή του στην τιμή του δείκτη αναφοράς των διυλιστηρίων. Αμφότεροι οι δείκτες αναφοράς προϊόντος παραπέμπουν σε καθορισμένη κατ’ όγκο συγκέντρωση υδρογόνου.
(31)
Δεδομένου ότι ο πλειστηριασμός του συνόλου των δικαιωμάτων αναμένεται να αποτελεί τον κανόνα από το 2013 και έπειτα για τον κλάδο της ηλεκτρικής ενέργειας, λαμβάνοντας υπόψη την ικανότητά του να μετακυλίει το αυξημένο κόστος του διοξειδίου του άνθρακα, και ότι δεν πρέπει να κατανεμηθούν δικαιώματα δωρεάν για παραγωγή ηλεκτρικής ενέργειας, με εξαίρεση τη μεταβατική δωρεάν κατανομή για τον εκσυγχρονισμό της παραγωγής ηλεκτρικής ενέργειας και για την ηλεκτρική ενέργεια που παράγεται από απαέρια, η παρούσα απόφαση δεν πρέπει να καλύπτει τη δωρεάν κατανομή δικαιωμάτων εκπομπής για παραγωγή ή κατανάλωση ηλεκτρικής ενέργειας. Παρ’ όλα αυτά, σύμφωνα με το άρθρο 10α παράγραφος 6 της οδηγίας 2003/87/ΕΚ, το κόστος που σχετίζεται με τις εκπομπές αερίων του θερμοκηπίου και μετακυλίεται στις τιμές της ηλεκτρικής ενέργειας, όταν επιβαρύνει τομείς και κλάδους που θεωρούνται εκτεθειμένοι σε σημαντικό κίνδυνο διαρροής άνθρακα, επιτρέπεται να αντισταθμιστεί με οικονομικά μέτρα που θα θεσπίσουν τα κράτη μέλη σύμφωνα με τους κανόνες περί κρατικών ενισχύσεων οι οποίοι εφαρμόζονται και πρόκειται να θεσπιστούν από την Επιτροπή στον τομέα αυτό.
(32)
Ενδείκνυται επίσης να συνεκτιμώνται στους δείκτες αναφοράς προϊόντος η αποδοτική ανάκτηση ενέργειας από απαέρια και οι εκπομπές που σχετίζονται με τη χρήση τους. Για τον σκοπό αυτό, στον προσδιορισμό των τιμών των δεικτών αναφοράς για προϊόντα κατά την παραγωγή των οποίων σχηματίζονται απαέρια, ελήφθη υπόψη σε μεγάλο βαθμό η περιεκτικότητα των εν λόγω απαερίων σε άνθρακα. Όταν απαέρια εξάγονται από τη διεργασία παραγωγής εκτός των ορίων συστήματος του οικείου δείκτη αναφοράς προϊόντος και υποβάλλονται σε καύση για την παραγωγή θερμότητας εκτός των ορίων συστήματος μιας διεργασίας που καλύπτεται από δείκτη αναφοράς, όπως ορίζεται στο παράρτημα I, οι σχετικές εκπομπές πρέπει να λαμβάνονται υπόψη με την κατανομή πρόσθετων δικαιωμάτων εκπομπής βάσει του δείκτη αναφοράς θερμότητας ή καυσίμου. Με γνώμονα τη γενική αρχή σύμφωνα με την οποία δεν πρέπει να κατανέμονται δωρεάν δικαιώματα εκπομπής σε σχέση με την παραγωγή ηλεκτρικής ενέργειας, για την αποφυγή αδικαιολόγητων στρεβλώσεων του ανταγωνισμού στις αγορές ηλεκτρικής ενέργειας που παρέχεται σε βιομηχανικές εγκαταστάσεις και λαμβάνοντας υπόψη την εγγενή τιμή του διοξειδίου του άνθρακα στην ηλεκτρική ενέργεια, είναι σκόπιμο, όταν εξάγονται απαέρια από τη διεργασία παραγωγής εκτός των ορίων συστήματος του οικείου δείκτη αναφοράς προϊόντος και υποβάλλονται σε καύση για την παραγωγή ηλεκτρικής ενέργειας, να μην κατανέμονται πρόσθετα δικαιώματα πέραν του μεριδίου της περιεκτικότητας των απαερίων σε άνθρακα που έχει συνεκτιμηθεί στον σχετικό δείκτη αναφοράς προϊόντος.
(33)
Στους δείκτες αναφοράς προϊόντος λαμβάνονται επίσης υπόψη οι ιστορικές εκπομπές από τους πυρσούς καύσης απαερίων που σχετίζονται με την παραγωγή συγκεκριμένου προϊόντος και, προκειμένου να ληφθεί υπόψη ο υποχρεωτικός χαρακτήρας των εν λόγω πυρσών, το καύσιμο που χρησιμοποιείται στους πυρσούς ασφάλειας πρέπει να θεωρείται καύσιμο που χρησιμοποιείται για την παραγωγή μη μετρήσιμης θερμότητας.
(34)
Για την καταπολέμηση της αλλαγής του κλίματος και την εξοικονόμηση πόρων μέσω της μείωση της έντασης άνθρακα στην οικονομία απαιτούνται σημαντικές επενδυτικές προσπάθειες. Επομένως, η παρούσα απόφαση πρέπει να εφαρμοστεί κατά τρόπο που να προάγει τις επενδύσεις σε καθαρές τεχνολογίες σε κάθε τομέα και κλάδο. Σύμφωνα με την οδηγία 2003/87/ΕΚ, άλλες πολιτικές και μέτρα ενδέχεται να συμπληρώσουν στο μέλλον τον στόχο αυτό και να ενθαρρύνουν την αποτελεσματική χρήση των δικαιωμάτων ώστε να γίνουν σημαντικές επενδύσεις σε ενεργειακά αποδοτικότερες τεχνολογίες. Ειδικότερα, εάν η τελική ετήσια ποσότητα δικαιωμάτων που κατανέμονται δωρεάν για όλες τις κατεστημένες εγκαταστάσεις, όπως καθορίζεται στην παρούσα απόφαση, είναι σημαντικά κατώτερη από τη μέγιστη ετήσια ποσότητα δικαιωμάτων που αναφέρεται στο άρθρο 10α παράγραφος 5 της οδηγίας 2003/87/ΕΚ, μια τροποποίηση της παρούσας απόφασης θα μπορούσε να παράσχει κίνητρα για περαιτέρω μειώσεις των εκπομπών αερίων του θερμοκηπίου σύμφωνα με το άρθρο 10α παράγραφος 1 της οδηγίας 2003/87/ΕΚ, με την κατανομή δικαιωμάτων σε εγκαταστάσεις οι οποίες μπορούν να εφαρμόσουν καινοτόμους τεχνολογίες που μειώνουν περαιτέρω τις εκπομπές αερίων του θερμοκηπίου.
(35)
Οι επενδύσεις σε σημαντικές επεκτάσεις της παραγωγικής ικανότητας, που παρέχουν πρόσβαση στο απόθεμα για τους νεοεισερχομένους το οποίο προβλέπεται στο άρθρο 10α παράγραφος 7 της οδηγίας 2003/87/ΕΚ, πρέπει να είναι αναμφισβήτητες και ορισμένης κλίμακας, ώστε να αποφευχθούν η πρόωρη εξάντληση του αποθέματος δικαιωμάτων εκπομπής που δημιουργείται για τους νεοεισερχομένους, οι στρεβλώσεις του ανταγωνισμού και ο περιττός διοικητικός φόρτος και να διασφαλιστεί η ίση μεταχείριση των εγκαταστάσεων σε όλα τα κράτη μέλη. Για τον λόγο αυτό, το όριο σημαντικής μεταβολής της παραγωγικής ικανότητας πρέπει να καθοριστεί σε 10 % της εγκατεστημένης παραγωγικής ικανότητας της εγκατάστασης και να τεθεί ο όρος ότι η μεταβολή της εγκατεστημένης παραγωγικής ικανότητας πρέπει να συνεπάγεται σημαντικά υψηλότερο ή χαμηλότερο επίπεδο δραστηριότητας στην οικεία εγκατάσταση. Ωστόσο, όταν κρίνεται αν έχει συμπληρωθεί το ως άνω όριο, πρέπει να λαμβάνονται υπόψη οι επαυξητικές επεκτάσεις ή μειώσεις της παραγωγικής ικανότητας.
(36)
Λαμβανομένου υπόψη του περιορισμένου αριθμού δικαιωμάτων εκπομπής που περιέχει το απόθεμα για τους νεοεισερχόμενους, ενδείκνυται να εκτιμηθεί, όταν εκχωρηθεί σε νεοεισερχόμενους σημαντική ποσότητα από τα δικαιώματα αυτά, κατά πόσο διασφαλίζεται η δίκαιη και ισότιμη πρόσβαση στα εναπομένοντα δικαιώματα του εν λόγω αποθέματος. Ανάλογα με το πόρισμα της εκτίμησης αυτής, ενδέχεται να προβλεφθεί σύστημα σειράς αναμονής. Η μελέτη και ο καθορισμός των κριτηρίων επιλεξιμότητας για το σύστημα αυτό θα πρέπει να συνυπολογίζουν τις διαφορετικές πρακτικές των κρατών μελών όσον αφορά την αδειοδότηση, να αποτρέπουν κάθε κατάχρηση και να μην παρέχουν κίνητρα για αποθεματοποίηση δικαιωμάτων επί αδικαιολόγητο χρονικό διάστημα.
(37)
Για να εξασφαλιστεί ότι δεν κατανέμονται δωρεάν δικαιώματα εκπομπών σε εγκαταστάσεις οι οποίες έχουν διακόψει τη λειτουργία τους, η παρούσα απόφαση πρέπει να προβλέπει μέτρα που ορίζουν τις εν λόγω εγκαταστάσεις και απαγορεύουν την εκχώρηση δικαιωμάτων, εκτός εάν μπορεί να αποδειχθεί ότι η εγκατάσταση θα επαναλειτουργήσει εντός καθορισμένου και εύλογου χρονικού διαστήματος.
(38)
Για την προσαρμογή του αριθμού των δικαιωμάτων εκπομπής που πρόκειται να κατανεμηθούν σε εγκατάσταση που έχει παύσει εν μέρει να λειτουργεί, καθορίστηκαν ειδικά όρια τα οποία συγκρίνουν το μειωμένο επίπεδο δραστηριότητας με το αρχικό. Ο αριθμός των κατανεμητέων δικαιωμάτων εκπομπής πρέπει ακολούθως να προσαρμόζεται αναλόγως από το έτος που έπεται εκείνου κατά το οποίο η εγκατάσταση έπαυσε εν μέρει να λειτουργεί. Όταν μια τέτοια εγκατάσταση επανέρχεται σε επίπεδο δραστηριότητας το οποίο υπερβαίνει τα όρια, ο αρχικός αριθμός των κατανεμητέων δικαιωμάτων εκπομπής πρέπει να αποκαθίσταται εν μέρει, ή ακόμη και πλήρως, ανάλογα με το επίπεδο λειτουργίας της εγκατάστασης.
(39)
Όπου συντρέχει περίπτωση, ελήφθησαν υπόψη οι κατευθύνσεις για την ερμηνεία του παραρτήματος I της οδηγίας 2003/87/ΕΚ.
(40)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής για την κλιματική αλλαγή,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
ΚΕΦΑΛΑΙΟ I
ΓΕΝΙΚΕΣ ΔΙΑΤΑΞΕΙΣ
Άρθρο 1
Αντικείμενο
Με την παρούσα απόφαση θεσπίζονται μεταβατικοί ενωσιακοί κανόνες για την εναρμονισμένη δωρεάν κατανομή δικαιωμάτων εκπομπής βάσει της οδηγίας 2003/87/ΕΚ από το 2013 και έπειτα.
Άρθρο 2
Πεδίο εφαρμογής
Η παρούσα απόφαση εφαρμόζεται στη δωρεάν κατανομή δικαιωμάτων εκπομπής βάσει του κεφαλαίου III (σταθερές εγκαταστάσεις) της οδηγίας 2003/87/ΕΚ κατά τις περιόδους εμπορίας από το 2013 και έπειτα, με εξαίρεση τη μεταβατική δωρεάν κατανομή δικαιωμάτων εκπομπής για τον εκσυγχρονισμό της παραγωγής ηλεκτρικής ενέργειας κατ’ εφαρμογή του άρθρου 10γ της οδηγίας 2003/87/ΕΚ.
Άρθρο 3
Ορισμοί
Για τους σκοπούς της παρούσας απόφασης, ισχύουν οι ακόλουθοι ορισμοί:
α) «κατεστημένη εγκατάσταση»: κάθε εγκατάσταση η οποία ασκεί μία ή περισσότερες από τις δραστηριότητες που απαριθμούνται στο παράρτημα I της οδηγίας 2003/87/ΕΚ ή δραστηριότητα που εντάσσεται στο σύστημα της Ένωσης για πρώτη φορά σύμφωνα με το άρθρο 24 της εν λόγω οδηγίας και η οποία:
β) «υποεγκατάσταση δείκτη αναφοράς προϊόντος»: οι εισροές, οι εκροές και οι αντίστοιχες εκπομπές, που σχετίζονται με την παραγωγή ενός προϊόντος για το οποίο καθορίζεται δείκτης αναφοράς στο παράρτημα Ι·
γ) «υποεγκατάσταση δείκτη αναφοράς θερμότητας»: οι εισροές, οι εκροές και οι αντίστοιχες εκπομπές, οι οποίες δεν καλύπτονται από υποεγκατάσταση δείκτη αναφοράς προϊόντος και σχετίζονται με την παραγωγή ή την εισαγωγή από εγκατάσταση ή άλλη οντότητα υπαγόμενη στο σύστημα της Ένωσης, ή και τα δύο, μετρήσιμης θερμότητας, που είτε:
καταναλώνεται εντός των ορίων της εγκατάστασης για την παραγωγή προϊόντων, για την παραγωγή άλλης μηχανικής ενέργειας πλην της χρησιμοποιούμενης για ηλεκτροπαραγωγή, και για θέρμανση ή ψύξη, με εξαίρεση την κατανάλωση για παραγωγή ηλεκτρικής ενέργειας, είτε
εξάγεται σε εγκατάσταση ή άλλη οντότητα μη υπαγόμενη στο σύστημα της Ένωσης, εξαιρούμενων των εξαγωγών για την παραγωγή ηλεκτρικής ενέργειας·
δ) «υποεγκατάσταση δείκτη αναφοράς καυσίμου»: οι εισροές, οι εκροές και οι αντίστοιχες εκπομπές, οι οποίες δεν καλύπτονται από υποεγκατάσταση δείκτη αναφοράς προϊόντος και σχετίζονται με την παραγωγή μη μετρήσιμης θερμότητας, με καύση καυσίμου, που καταναλώνεται για την παραγωγή προϊόντων, για την παραγωγή άλλης μηχανικής ενέργειας πλην της χρησιμοποιούμενης για ηλεκτροπαραγωγή, και για θέρμανση ή ψύξη, με εξαίρεση την κατανάλωση για ηλεκτροπαραγωγή, συμπεριλαμβανομένων των πυρσών ασφαλείας·
ε) «μετρήσιμη θερμότητα»: καθαρή ροή θερμότητας, η οποία μεταφέρεται μέσω αναγνωρίσιμων αγωγών ή σωλήνων με τη βοήθεια μέσου μεταφοράς της θερμότητας, όπως, ειδικότερα, ατμός, θερμός αέρας, νερό, πετρέλαιο, ρευστά μέταλλα και άλατα, και για την οποία έχει εγκατασταθεί ή μπορεί να εγκατασταθεί θερμιδόμετρο·
στ) «θερμιδόμετρο»: θερμιδόμετρο κατά την έννοια του παραρτήματος MI-004 της οδηγίας 2004/22/ΕΚ του Ευρωπαϊκού Κοινοβουλίου και του Συμβουλίου (5) ή οποιαδήποτε άλλη συσκευή μέτρησης και καταγραφής της παραγόμενης ποσότητας θερμικής ενέργειας με βάση τον όγκο και τη θερμοκρασία ροής·
ζ) «μη μετρήσιμη θερμότητα»: κάθε άλλη θερμότητα εκτός της μετρήσιμης·
η) «υποεγκατάσταση εκπομπών διεργασίας»: οι εκπομπές αερίων του θερμοκηπίου που απαριθμούνται στο παράρτημα I της οδηγίας 2003/87/ΕΚ, εκτός του διοξειδίου του άνθρακα, και προκύπτουν εκτός των ορίων συστήματος ενός δείκτη αναφοράς προϊόντος που περιλαμβάνεται στο παράρτημα I ή οι εκπομπές διοξειδίου του άνθρακα οι οποίες προκύπτουν εκτός των ορίων συστήματος ενός δείκτη αναφοράς προϊόντος που περιλαμβάνεται στο παράρτημα I ως αποτέλεσμα των ακόλουθων δραστηριοτήτων, διαζευκτικά, και οι εκπομπές που οφείλονται στην καύση ατελώς οξειδωμένου άνθρακα, ο οποίος έχει παραχθεί μέσω των κάτωθι δραστηριοτήτων, με σκοπό την παραγωγή θερμότητας, μετρήσιμης ή μη, ή ηλεκτρικής ενέργειας, υπό τον όρο ότι αφαιρούνται οι εκπομπές που θα προέκυπταν από την καύση ποσότητας φυσικού αερίου ισοδύναμης με το ενεργειακό περιεχόμενο του καιόμενου ατελώς οξειδωμένου άνθρακα:
θ) «σημαντική επέκταση παραγωγικής ικανότητας»: σημαντική αύξηση της αρχικής εγκατεστημένης παραγωγικής ικανότητας υποεγκατάστασης, με την οποία συμβαίνουν σωρευτικά τα ακόλουθα:
ι) «σημαντική μείωση παραγωγικής ικανότητας»: μία ή περισσότερες αναγνωρίσιμες υλικές μεταβολές που οδηγούν σε σημαντική ελάττωση της αρχικής εγκατεστημένης παραγωγικής ικανότητας υποεγκατάστασης και του οικείου επιπέδου δραστηριότητας κατά την τάξη μεγέθους που θεωρείται ότι αποτελεί σημαντική επέκταση της παραγωγικής ικανότητας·
ια) «σημαντική μεταβολή παραγωγικής ικανότητας»: σημαντική επέκταση ή σημαντική μείωση της παραγωγικής ικανότητας·
ιβ) «πρόσθετη παραγωγική ικανότητα»: η διαφορά μεταξύ της αρχικής εγκατεστημένης παραγωγικής ικανότητας μιας υποεγκατάστασης και της εγκατεστημένης παραγωγικής ικανότητας της ίδιας υποεγκατάστασης μετά από σημαντική επέκταση παραγωγικής ικανότητας, καθοριζόμενη βάσει του μέσου όρου των δύο υψηλότερων μηνιαίων όγκων παραγωγής κατά το πρώτο εξάμηνο μετά από τις αλλαγές στη λειτουργία·
ιγ) «μειωμένη παραγωγική ικανότητα»: η διαφορά μεταξύ της αρχικής εγκατεστημένης παραγωγικής ικανότητας μιας υποεγκατάστασης και της εγκατεστημένης παραγωγικής ικανότητας της ίδιας υποεγκατάστασης μετά από σημαντική μείωση παραγωγικής ικανότητας, καθοριζόμενη βάσει του μέσου όρου των δύο υψηλότερων μηνιαίων όγκων παραγωγής κατά το πρώτο εξάμηνο μετά από τις αλλαγές στη λειτουργία·
ιδ) «έναρξη κανονικής λειτουργίας»: η εξακριβωμένη και εγκεκριμένη πρώτη ημέρα συνεχούς περιόδου ενενήντα ημερών ή, εάν ο συνήθης κύκλος παραγωγής στον οικείο τομέα δεν προβλέπει συνεχή παραγωγή, η πρώτη ημέρα περιόδου ενενήντα ημερών, υποδιαιρούμενης σε ειδικούς κατά τομέα κύκλους παραγωγής, κατά την οποία η εγκατάσταση λειτουργεί σε ποσοστό τουλάχιστον 40 % της παραγωγικής ικανότητας που εξυπηρετεί ο εξοπλισμός βάσει του σχεδιασμού του, λαμβανομένων υπόψη, όπου ενδείκνυται, των ειδικών συνθηκών λειτουργίας της εγκατάστασης·
ιε) «έναρξη μεταβληθείσας λειτουργίας»: η εξακριβωμένη και εγκεκριμένη πρώτη ημέρα συνεχούς περιόδου ενενήντα ημερών ή, εάν ο συνήθης κύκλος παραγωγής στον οικείο τομέα δεν προβλέπει συνεχή παραγωγή, η πρώτη ημέρα περιόδου ενενήντα ημερών, υποδιαιρούμενης σε ειδικούς κατά τομέα κύκλους παραγωγής, κατά την οποία η μεταβληθείσα υποεγκατάσταση λειτουργεί σε ποσοστό τουλάχιστον 40 % της παραγωγικής ικανότητας που εξυπηρετεί ο εξοπλισμός βάσει του σχεδιασμού του, λαμβανομένων υπόψη, όπου ενδείκνυται, των ειδικών συνθηκών λειτουργίας της υποεγκατάστασης
ιστ) «πυρσός ασφαλείας»: η καύση πιλοτικών καυσίμων και ποσοτήτων αερίων διεργασιών ή υπολειμματικών αερίων που παρουσιάζουν μεγάλες διακυμάνσεις σε μονάδα εκτεθειμένη στις διαταραχές της ατμόσφαιρας, η οποία επιβάλλεται ρητά για λόγους ασφαλείας από τις κατάλληλες άδειες για την εγκατάσταση·
ιζ) «νοικοκυριό»: οικιστική μονάδα στην οποία άτομα προβαίνουν σε χωριστές ή συλλογικές ρυθμίσεις για τον εφορδιασμό τους με μετρήσιμη θερμότητα·
ιη) «ελεγκτής»: αρμόδιο, ανεξάρτητο πρόσωπο ή φορέας εξακρίβωσης, επιφορτισμένο με τη διεκπεραίωση της διαδικασίας εξακρίβωσης και την υποβολή σχετικών εκθέσεων, σύμφωνα με τις λεπτομερείς απαιτήσεις που θεσπίζονται από τα κράτη μέλη κατ’ εφαρμογή του παραρτήματος V της οδηγίας 2003/87/ΕΚ·
ιθ) «εύλογη βεβαιότητα»: υψηλός βαθμός βεβαιότητας, όχι όμως απόλυτη βεβαιότητα, η οποία εκφράζεται με θετικές κρίσεις στη γνωμάτευση εξακρίβωσης, για το κατά πόσον τα δεδομένα που υποβλήθηκαν για επαλήθευση είναι απαλλαγμένη από ουσιώδεις ανακρίβειες·
κ) «βαθμός βεβαιότητας»: ο βαθμός στον οποίο ο ελεγκτής εμπιστεύεται τα πορίσματα της εξακρίβωσης, σύμφωνα με την οποία αποδείχθηκε ότι τα δεδομένα που υποβλήθηκαν για μια εγκατάσταση είναι απαλλαγμένα από ουσιώδεις ανακρίβειες·
κα) «ουσιώδης ανακρίβεια»: σημαντικά ανακριβής δήλωση (παραλείψεις, παραποιήσεις και σφάλματα, χωρίς να λαμβάνεται υπόψη η επιτρεπτή αβεβαιότητα) στα υποβληθέντα δεδομένα η οποία, κατά την επαγγελματική κρίση του ελεγκτή, θα μπορούσε να επηρεάσει τη μετέπειτα χρήση των δεδομένων από την αρμόδια αρχή για τον υπολογισμό των κατανεμητέων δικαιωμάτων εκπομπών.
Άρθρο 4
Αρμόδια αρχή και στρογγυλοποίηση
1. Τα κράτη μέλη προβαίνουν στις ενδεδειγμένες διοικητικές ρυθμίσεις, συμπεριλαμβανομένου του ορισμού μιας ή περισσότερων αρμόδιων αρχών, σύμφωνα με το άρθρο 18 της οδηγίας 2003/87/ΕΚ, προκειμένου να τηρούνται οι κανόνες της παρούσας απόφασης.
2. Όλοι οι υπολογισμοί που σχετίζονται με τον αριθμό των δικαιωμάτων και εκτελούνται σύμφωνα με την παρούσα απόφαση στρογγυλοποιούνται στο πλησιέστερο δικαίωμα.
ΚΕΦΑΛΑΙΟ II
ΚΑΤΕΣΤΗΜΕΝΕΣ ΕΓΚΑΤΑΣΤΑΣΕΙΣ
Άρθρο 5
Προσδιορισμός εγκαταστάσεων
1. Κάθε κράτος μέλος προσδιορίζει όλες τις εγκαταστάσεις που λειτουργούν στην επικράτειά του και είναι επιλέξιμες για δωρεάν κατανομή βάσει του άρθρου 10α της οδηγίας 2003/87/ΕΚ.
2. Κάθε κράτος μέλος προσδιορίζει επίσης όλους τους παραγωγούς ηλεκτρικής ενέργειας οι οποίοι παράγουν θερμότητα και τις μικρές εγκαταστάσεις, που είναι δυνατόν να εξαιρεθούν από το σύστημα της Ένωσης βάσει του άρθρου 27 της οδηγίας 2003/87/ΕΚ.
Άρθρο 6
Διαίρεση σε υποεγκαταστάσεις
1. Για τους σκοπούς της παρούσας απόφασης, τα κράτη μέλη διαιρούν κάθε εγκατάσταση που είναι επιλέξιμη για δωρεάν κατανομή δικαιωμάτων εκπομπής βάσει του άρθρου 10α της οδηγίας 2003/87/ΕΚ σε μία ή περισσότερες από τις ακόλουθες υποεγκαταστάσεις, όπως απαιτείται:
α)
υποεγκατάσταση δείκτη αναφοράς προϊόντος·
β)
υποεγκατάσταση δείκτη αναφοράς θερμότητας·
γ)
υποεγκατάσταση δείκτη αναφοράς καυσίμου·
δ)
υποεγκατάσταση εκπομπών διεργασίας.
Οι υποεγκαταστάσεις αντιστοιχούν, στο μέτρο του δυνατού, σε υλικά τμήματα της εγκατάστασης.
Για τις υποεγκαταστάσεις δείκτη αναφοράς θερμότητας, τις υποεγκαταστάσεις δείκτη αναφοράς καυσίμου και τις υποεγκαταστάσεις εκπομπών διεργασίας, τα κράτη μέλη κάνουν σαφή διάκριση, βάσει των κωδικών NACE και Prodcom, μεταξύ του αν η εκάστοτε διεργασία εξυπηρετεί ή όχι τομέα ή κλάδο που θεωρείται ότι εκτίθεται σε σημαντικό κίνδυνο διαρροής άνθρακα, όπως καθορίζεται στην απόφαση 2010/2/ΕΕ.
Όταν μια εγκατάσταση που έχει ενταχθεί στο σύστημα της Ένωσης παράγει και εξάγει μετρήσιμη θερμότητα σε εγκατάσταση ή άλλη οντότητα η οποία δεν υπάγεται στο σύστημα της Ένωσης, τα κράτη μέλη θεωρούν ότι η σχετική διεργασία της υποεγκατάστασης δείκτη αναφοράς θερμότητας για τη συγκεκριμένη θερμότητα δεν εξυπηρετεί τομέα ή κλάδο που θεωρείται ότι εκτίθεται σε σημαντικό κίνδυνο διαρροής άνθρακα, όπως καθορίζεται στην απόφαση 2010/2/ΕΕ, εκτός εάν η αρμόδια αρχή πιστεύει βάσιμα ότι ο καταναλωτής της μετρήσιμης θερμότητας ανήκει σε τομέα ή κλάδο που θεωρείται ότι εκτίθεται σε σημαντικό κίνδυνο διαρροής άνθρακα, όπως καθορίζεται στην απόφαση 2010/2/ΕΕ.
2. Το άθροισμα των εισροών, εκροών και εκπομπών κάθε υποεγκατάστασης δεν υπερβαίνει τις εισροές, εκροές και συνολικές εκπομπές της εγκατάστασης.
Άρθρο 7
Συλλογή δεδομένων βάσης
1. Για κάθε κατεστημένη εγκατάσταση η οποία είναι επιλέξιμη για δωρεάν κατανομή δικαιωμάτων εκπομπής κατ’ εφαρμογή του άρθρου 10α της οδηγίας 2003/87/ΕΚ, συμπεριλαμβανομένων των εγκαταστάσεων που λειτουργούν μόνο περιστασιακά, και ειδικότερα, των εγκαταστάσεων που διατηρούνται σε εφεδρεία ή σε ετοιμότητα και εκείνων που λειτουργούν βάσει εποχιακού προγραμματισμού, τα κράτη μέλη συλλέγουν από τον φορέα εκμετάλλευσης, για όλα τα έτη της περιόδου από την 1η Ιανουαρίου 2005 έως τις 31 Δεκεμβρίου 2008 ή, κατά περίπτωση, από την 1η Ιανουαρίου 2009 έως τις 31 Δεκεμβρίου 2010, κατά τα οποία η εγκατάσταση λειτουργούσε, όλες τις σχετικές πληροφορίες και τα δεδομένα που αφορούν κάθε παράμετρο του παραρτήματος IV.
2. Τα κράτη μέλη συλλέγουν δεδομένα για κάθε υποεγκατάσταση χωριστά. Εάν είναι απαραίτητο, τα κράτη μέλη μπορεί να απαιτήσουν από τον φορέα εκμετάλλευσης να υποβάλει περισσότερα δεδομένα.
Όταν το 95 % των εισροών, εκροών και αντίστοιχων εκπομπών της υποεγκατάστασης δείκτη αναφοράς θερμότητας, της υποεγκατάστασης δείκτη αναφοράς καυσίμου ή της υποεγκατάστασης εκπομπών διεργασίας εξυπηρετεί τομείς ή κλάδους που θεωρείται ότι εκτίθενται σε σημαντικό κίνδυνο διαρροής άνθρακα, όπως καθορίζεται στην απόφαση 2010/2/ΕΕ, ή όταν το 95 % των εισροών, εκροών και αντίστοιχων εκπομπών της υποεγκατάστασης δείκτη αναφοράς θερμότητας, της υποεγκατάστασης δείκτη αναφοράς καυσίμου ή της υποεγκατάστασης εκπομπών διεργασίας εξυπηρετεί τομείς ή κλάδους που δεν θεωρείται ότι εκτίθενται σε σημαντικό κίνδυνο διαρροής άνθρακα, τα κράτη μέλη μπορούν να απαλλάσσουν τον φορέα εκμετάλλευσης από την υποχρέωση παροχής των δεδομένων που επιτρέπουν να γίνει διάκριση όσον αφορά την έκθεση σε κίνδυνο διαρροής άνθρακα.
3. Τα κράτη μέλη απαιτούν από τον φορέα εκμετάλλευσης να υποβάλλει την αρχική εγκατεστημένη παραγωγική ικανότητα κάθε υποεγκατάστασης δείκτη αναφοράς προϊόντος, προσδιοριζόμενη ως εξής:
α)
καταρχήν, η αρχική εγκατεστημένη παραγωγική ικανότητα είναι ο μέσος όρος των δύο υψηλότερων όγκων μηνιαίας παραγωγής κατά την περίοδο από την 1η Ιανουαρίου 2005 έως τις 31 Δεκεμβρίου 2008, με την παραδοχή ότι η υποεγκατάσταση λειτουργούσε με το φορτίο αυτό 720 ώρες μηνιαία επί δώδεκα μήνες ετησίως·
β)
εάν δεν είναι εφικτό να προσδιοριστεί η αρχική εγκατεστημένη παραγωγική ικανότητα σύμφωνα με το στοιχείο α), διενεργείται πειραματική εξακρίβωση της παραγωγικής ικανότητας της υποεγκατάστασης υπό την επίβλεψη ελεγκτή, ώστε να εξασφαλίζεται ότι οι χρησιμοποιούμενες παράμετροι είναι χαρακτηριστικές του σχετικού τομέα και ότι τα αποτελέσματα της πειραματικής εξακρίβωσης είναι αντιπροσωπευτικά.
4. Εφόσον σε υποεγκαταστάσεις πραγματοποιήθηκε σημαντική μεταβολή παραγωγικής ικανότητας στο διάστημα από την 1η Ιανουαρίου 2009 έως τις 30 Ιουνίου 2011, τα κράτη μέλη απαιτούν από τον φορέα εκμετάλλευσης να υποβάλλει, πέραν της αρχικής εγκατεστημένης παραγωγικής ικανότητας της οικείας υποεγκατάστασης, η οποία προσδιορίζεται σύμφωνα με την παράγραφο 3, μέχρι την έναρξη του μεταβληθέντος εγχειρήματος, την πρόσθετη ή, κατά περίπτωση, τη μειωμένη παραγωγική ικανότητα, καθώς και την εγκατεστημένη παραγωγική ικανότητα της υποεγκατάστασης μετά από σημαντική μεταβολή παραγωγικής ικανότητας η οποία καθορίζεται βάσει του μέσου όρου των δύο υψηλότερων μηνιαίων ποσοτήτων παραγωγής εντός των πρώτων έξι μηνών από την έναρξη του μεταβληθέντος εγχειρήματος. Τα κράτη μέλη θεωρούν την εν λόγω εγκατεστημένη παραγωγική ικανότητα της υποεγκατάστασης μετά τη σημαντική μεταβολή παραγωγικής ικανότητας ως αρχική εγκατεστημένη παραγωγική ικανότητα της υποεγκατάστασης, όταν αξιολογούν οποιαδήποτε σημαντική μεταβολή παραγωγικής ικανότητας.
5. Τα κράτη μέλη αποκτούν, καταχωρίζουν και τεκμηριώνουν τα δεδομένα κατά τρόπο που επιτρέπει την κατάλληλη χρήση τους από την αρμόδια αρχή.
Τα κράτη μέλη μπορεί να απαιτήσουν από τον φορέα εκμετάλλευσης να χρησιμοποιήσει ηλεκτρονικό πρότυπο ή να προσδιορίσουν ένα μορφότυπο αρχείου για την υποβολή των δεδομένων. Ωστόσο, αποδέχονται τη χρήση, από τους φορείς εκμετάλλευσης, κάθε ηλεκτρονικού προτύπου ή προδιαγραφής μορφότυπου αρχείου που δημοσιεύεται από την Επιτροπή για τη συλλογή δεδομένων βάσει του παρόντος άρθρου, εκτός εάν το πρότυπο ή οι προδιαγραφές μορφότυπου αρχείου του κράτους μέλους απαιτούν την εισαγωγή τουλάχιστον των ίδιων δεδομένων.
6. Οι εισροές, εκροές και αντίστοιχες εκπομπές, για τις οποίες υπάρχουν δεδομένα μόνο για το σύνολο της εγκατάστασης, καταλογίζονται αναλογικά στις αντίστοιχες υποεγκαταστάσεις, ως εξής:
α)
όταν παράγονται διαδοχικά, στην ίδια γραμμή παραγωγής, διαφορετικά προϊόντα, οι εισροές, εκροές και αντίστοιχες εκπομπές καταλογίζονται ακολουθιακά, βάσει του χρόνου χρήσης ετησίως για κάθε υποεγκατάσταση·
β)
όταν δεν είναι εφικτός ο καταλογισμός των εισροών, εκροών και αντίστοιχων εκπομπών σύμφωνα με το στοιχείο α), χρησιμοποιούνται η μάζα ή ο όγκος των επιμέρους προϊόντων που παράγονται ή εκτιμήσεις που βασίζονται στον λόγο των ελεύθερων ενθαλπιών αντίδρασης των οικείων χημικών αντιδράσεων ή σε άλλη κατάλληλη κλείδα κατανομής, η οποία επιβεβαιώνεται με έγκυρη επιστημονική μέθοδο.
7. Τα κράτη μέλη απαιτούν από τους φορείς εκμετάλλευσης να υποβάλλουν πλήρη και συνεπή μεταξύ τους δεδομένα και να εξασφαλίζουν ότι δεν υπάρχει αλληλοεπικάλυψη μεταξύ υποεγκαταστάσεων ούτε διπλή προσμέτρηση. Τα κράτη μέλη μεριμνούν, ειδικότερα, ώστε οι φορείς εκμετάλλευσης να επιδεικνύουν τη δέουσα επιμέλεια και να υποβάλλουν δεδομένα τα οποία εμφανίζουν τη μέγιστη εφικτή ακρίβεια, ώστε να είναι δυνατή η εύλογη βεβαιότητα για την αρτιότητα των δεδομένων.
Για τον σκοπό αυτό, τα κράτη μέλη εξασφαλίζουν ότι κάθε φορέας εκμετάλλευσης υποβάλλει επίσης μεθοδολογική έκθεση, η οποία περιέχει, ειδικότερα, περιγραφή της εγκατάστασης, την εφαρμοζόμενη μέθοδο συλλογής δεδομένων, τις διάφορες πηγές δεδομένων, τα στάδια υπολογισμού και, όπου συντρέχει περίπτωση, τις παραδοχές που χρησιμοποιούνται και τη μέθοδο που εφαρμόζεται για τον καταλογισμό των εκπομπών στις αντίστοιχες υποεγκαταστάσεις σύμφωνα με την παράγραφο 6. Τα κράτη μέλη μπορούν να απαιτήσουν από τον φορέα εκμετάλλευσης να αποδείξει την ακρίβεια και την πληρότητα των παρεχόμενων δεδομένων.
8. Σε περίπτωση ελλιπών δεδομένων, τα κράτη μέλη απαιτούν από τον φορέα εκμετάλλευσης να αιτιολογήσει δεόντως την απουσία των δεδομένων.
Πριν από την εξακρίβωση από τον ελεγκτή ή, το αργότερο, κατά τη διάρκειά της, τα κράτη μέλη απαιτούν από τον φορέα εκμετάλλευσης να υποκαταστήσει όλα τα ελλείποντα δεδομένα με συντηρητικές εκτιμήσεις, ιδίως βάσει της βέλτιστης πρακτικής του κλάδου και πρόσφατων επιστημονικών και τεχνικών γνώσεων,.
Όταν τα δεδομένα είναι εν μέρει διαθέσιμα, συντηρητική εκτίμηση σημαίνει ότι η τιμή που προκύπτει με παρέκταση δεν υπερβαίνει το 90 % της τιμής που προκύπτει από τα διαθέσιμα δεδομένα.
Όταν δεν υπάρχουν δεδομένα σχετικά με τις ροές μετρήσιμης θερμότητας για την υποεγκατάσταση δείκτη αναφοράς θερμότητας, είναι δυνατόν να συναχθεί υποκατάστατη τιμή από την αντίστοιχη εισροή ενέργειας, πολλαπλασιαζόμενη επί τη μετρούμενη απόδοση της παραγωγής θερμότητας που έχει εξακριβωθεί από ελεγκτή. Εάν δεν υπάρχουν δεδομένα απόδοσης, εφαρμόζεται απόδοση αναφοράς 70 % στην αντίστοιχη εισροή ενέργειας για την παραγωγή μετρήσιμης θερμότητας.
9. Εφόσον ζητηθεί, κάθε κράτος μέλος θέτει στη διάθεση της Επιτροπής τα δεδομένα που συλλέγει βάσει των παραγράφων 1 έως 6.
Άρθρο 8
Εξακρίβωση
1. Κατά τη διαδικασία συλλογής δεδομένων σύμφωνα με το άρθρο 7, τα κράτη μέλη αποδέχονται μόνο δεδομένα τα οποία έχουν κριθεί ικανοποιητικά από ελεγκτή. Η διαδικασία εξακρίβωσης σχετίζεται με τη μεθοδολογική έκθεση και τις δηλωθείσες παραμέτρους που αναφέρονται στο άρθρο 7 και στο παράρτημα IV. Η εξακρίβωση αφορά την εγκυρότητα, την αξιοπιστία και την ακρίβεια των δεδομένων που παρέχονται από τον φορέα εκμετάλλευσης, και καταλήγει σε γνωμάτευση εξακρίβωσης, η οποία αναφέρει με εύλογη βεβαιότητα κατά πόσον τα υποβληθέντα δεδομένα είναι απαλλαγμένα από ουσιώδεις ανακρίβειες.
2. Τα κράτη μέλη εξασφαλίζουν ότι ο ελεγκτής είναι ανεξάρτητος από τον φορέα εκμετάλλευσης, ασκεί τις δραστηριότητές του με ορθό και αντικειμενικό επαγγελματικό τρόπο και κατανοεί όλα τα ακόλουθα:
α)
τις διατάξεις της παρούσας απόφασης, καθώς και τα σχετικά πρότυπα και κατευθύνσεις·
β)
τις νομοθετικές, κανονιστικές και διοικητικές απαιτήσεις που σχετίζονται με τις δραστηριότητες που εξακριβώνονται·
γ)
την παραγωγή όλων των πληροφοριών που σχετίζονται με κάθε παράμετρο ή πηγή εκπομπών της εγκατάστασης, ιδίως σε σχέση με τη συλλογή, τη μέτρηση, τον υπολογισμό και την αναφορά των δεδομένων.
3. Επιπλέον των απαιτήσεων της απόφασης 2007/589/ΕΚ, τα κράτη μέλη εξασφαλίζουν ότι πληρούνται όλες οι ακόλουθες ελάχιστες απαιτήσεις:
α)
ο ελεγκτής προγραμμάτισε και διενήργησε την εξακρίβωση με επαγγελματική επιφυλακτικότητα, αναγνωρίζοντας ότι ενδέχεται να υπάρχουν περιστάσεις οι οποίες συνεπάγονται ουσιώδεις ανακρίβειες στις πληροφορίες και στα δεδομένα που υποβλήθηκαν·
β)
ο ελεγκτής επικύρωσε δηλωθείσες παραμέτρους που είχαν προσδιοριστεί με υψηλό βαθμό βεβαιότητας. Ο υψηλός βαθμός βεβαιότητας απαιτεί από τον φορέα εκμετάλλευσης να αποδεικνύει ότι:
i)
οι δηλωθείσες παράμετροι είναι απαλλαγμένες αναντιστοιχιών,
ii)
τα δεδομένα των παραμέτρων συλλέχθηκαν σύμφωνα με τα ισχύοντα πρότυπα ή κατευθύνσεις,
iii)
τα σχετικά αρχεία της εγκατάστασης είναι πλήρη και συνεπή μεταξύ τους·
γ)
ο ελεγκτής ξεκίνησε τη διαδικασία εξακρίβωσης με στρατηγική ανάλυση όλων των σχετικών δραστηριοτήτων που ασκούνται στην εγκατάσταση και διαμόρφωσε γενική εικόνα όλων των δραστηριοτήτων και της σημαντικότητάς τους για την κατανομή·
δ)
ο ελεγκτής έλαβε υπόψη τις πληροφορίες που περιλαμβάνονται στη άδεια εκπομπών αερίων θερμοκηπίου ή άλλες σχετικές περιβαλλοντικές άδειες, όπως η προβλεπόμενη στην οδηγία 2008/1/ΕΚ, ιδίως κατά την εξέταση της αρχικής εγκατεστημένης παραγωγικής ικανότητας των υποεγκαταστάσεων·
ε)
ο ελεγκτής ανέλυσε τους εγγενείς κινδύνους και τους κινδύνους του ελέγχου οι οποίοι σχετίζονται με το πεδίο και την πολυπλοκότητα των δραστηριοτήτων του φορέα εκμετάλλευσης και με τις οικείες παραμέτρους κατανομής και μπορεί να συνεπάγονται ουσιώδεις ανακρίβειες, και κατάρτισε σχέδιο εξακρίβωσης βάσει αυτής της ανάλυσης κινδύνων·
στ)
ο ελεγκτής επισκέφθηκε τον χώρο των εγκαταστάσεων, εφόσον το έκρινε σκόπιμο, με σκοπό να επιθεωρήσει τη λειτουργία των μετρητών και των συστημάτων παρακολούθησης, να λάβει συνεντεύξεις και να συγκεντρώσει επαρκείς πληροφορίες και αποδεικτικά στοιχεία. Εάν ο ελεγκτής δεν έκρινε σκόπιμο να επισκεφθεί τον χώρο των εγκαταστάσεων, πρέπει να μπορεί να αιτιολογήσει πλήρως την απόφασή του στην κατάλληλη αρχή·
ζ)
ο ελεγκτής εφάρμοσε το σχέδιο εξακρίβωσης συγκεντρώνοντας δεδομένα σύμφωνα με τις καθορισμένες μεθόδους δειγματοληψίας, δοκιμές με καθοδήγηση (walkthrough tests), εξέταση εγγράφων, αναλυτικές διαδικασίες και διαδικασίες επισκόπησης δεδομένων, καθώς και τυχόν συμπληρωματικά σχετικά αποδεικτικά στοιχεία, στα οποία θα βασισθεί η γνωμάτευση εξακρίβωσης του ελεγκτή·
η)
ο ελεγκτής ζήτησε από τον φορέα εκμετάλλευσης να παράσχει τυχόν ελλείποντα δεδομένα ή να συμπληρώσει ελλείποντα τμήματα διαδικασιών ελέγχου, να εξηγήσει διακυμάνσεις των παραμέτρων ή των δεδομένων για τις εκπομπές, να αναθεωρήσει υπολογισμούς ή να αναπροσαρμόσει αναφερθέντα δεδομένα·
θ)
ο ελεγκτής εκπόνησε εσωτερική έκθεση εξακρίβωσης. Στην έκθεση εξακρίβωσης καταγράφονται τα αποδεικτικά στοιχεία από τα οποία προκύπτει η πλήρης εκτέλεση της στρατηγικής ανάλυσης, της ανάλυσης κινδύνου και του σχεδίου εξακρίβωσης και παρέχονται επαρκείς πληροφορίες για την υποστήριξη των γνωματεύσεων εξακρίβωσης. Η εσωτερική έκθεση εξακρίβωσης πρέπει επίσης να διευκολύνει τη δυνητική αξιολόγηση του ελέγχου από την αρμόδια αρχή και τον φορέα διαπίστευσης·
ι)
ο ελεγκτής έκρινε κατά πόσον οι δηλωθείσες παράμετροι περιέχουν ουσιώδεις ανακρίβειες και κατά πόσον ανέκυψαν άλλα ζητήματα που έχουν σημασία για τη γνωμάτευση εξακρίβωσης βάσει των διαπιστώσεων που περιέχονται στην εσωτερική έκθεση εξακρίβωσης·
ια)
ο ελεγκτής κατέγραψε τη μεθοδολογία εξακρίβωσης, τις διαπιστώσεις του και τη γνωμάτευση εξακρίβωσης σε έκθεση εξακρίβωσης, η οποία απευθύνεται στον φορέα εκμετάλλευσης και την οποία ο τελευταίος συνυποβάλλει με την έκθεση μεθοδολογίας και τις δηλωθείσες παραμέτρους στην αρμόδια αρχή.
4. Τα κράτη μέλη δεν κατανέμουν δωρεάν δικαιώματα εκπομπής σε εγκατάσταση εάν τα δεδομένα που αφορούν τη συγκεκριμένη εγκατάσταση δεν έχουν κριθεί ικανοποιητικά.
Τα κράτη μέλη μπορούν να αποφασίζουν να κατανείμουν δωρεάν δικαιώματα εκπομπής σε εγκατάσταση, όταν τα δεδομένα που την αφορούν δεν έχουν κριθεί ικανοποιητικά, μόνον εάν πιστεύουν βάσιμα ότι οι ελλείψεις δεδομένων που οδήγησαν στην κρίση του ελεγκτή οφείλονται σε έκτακτες και απρόβλεπτες περιστάσεις, οι οποίες δεν μπορούσαν να έχουν αποφευχθεί ακόμη και εάν είχε επιδειχθεί κάθε δέουσα επιμέλεια και εκφεύγουν του ελέγχου του φορέα εκμετάλλευσης της οικείας εγκατάστασης, ιδίως σε περιστάσεις όπως φυσικές καταστροφές, πόλεμος, απειλή πολέμου, τρομοκρατικές ενέργειες, επανάσταση, εξέγερση, δολιοφθορά ή βανδαλισμοί.
5. Κατά την εξακρίβωση, τα κράτη μέλη εξασφαλίζουν, ειδικότερα, ότι δεν υπάρχουν αλληλοεπικαλύψεις μεταξύ υποεγκαταστάσεων ούτε διπλές προσμετρήσεις.
Άρθρο 9
Ιστορικό επίπεδο δραστηριότητας
1. Για τις κατεστημένες εγκαταστάσεις, τα κράτη μέλη προσδιορίζουν τα ιστορικά επίπεδα δραστηριότητας κάθε εγκατάστασης για την περίοδο αναφοράς από την 1η Ιανουαρίου 2005 έως τις 31 Δεκεμβρίου 2008 ή, εάν είναι υψηλότερα, για την περίοδο αναφοράς από την 1η Ιανουαρίου 2009 έως τις 31 Δεκεμβρίου 2010, βάσει των δεδομένων που έχουν συλλεχθεί σύμφωνα με το άρθρο 7.
2. Το ιστορικό επίπεδο δραστηριότητας που σχετίζεται με προϊόν παραπέμπει, για κάθε προϊόν για το οποίο καθορίστηκε δείκτης αναφοράς προϊόντος που αναφέρεται στο παράρτημα I, στη διάμεσο της ετήσιας ιστορικής παραγωγής του συγκεκριμένου προϊόντος στην οικεία εγκατάσταση κατά την περίοδο αναφοράς.
3. Το ιστορικό επίπεδο δραστηριότητας που σχετίζεται με θερμότητα παραπέμπει στη διάμεσο της ετήσιας ιστορικής εισαγωγής από εγκατάσταση ή άλλη οντότητα κατά την περίοδο αναφοράς υπαγόμενη στο σύστημα της Ένωσης ή παραγωγής, ή και των δύο, μετρήσιμης θερμότητας που είτε καταναλώνεται εντός των ορίων της εγκατάστασης για την παραγωγή προϊόντων, για την παραγωγή άλλης μηχανικής ενέργειας πλην της χρησιμοποιούμενης για ηλεκτροπαραγωγή, και για θέρμανση ή ψύξη, με εξαίρεση την κατανάλωση για ηλεκτροπαραγωγή, είτε εξάγεται σε εγκατάσταση ή άλλη οντότητα μη υπαγόμενη στο σύστημα της Ένωσης, εξαιρουμένων των εξαγωγών για την παραγωγή ηλεκτρικής ενέργειας εκφρασμένη σε terajoule ανά έτος.
4. Το ιστορικό επίπεδο δραστηριότητας που σχετίζεται με καύσιμο παραπέμπει στη διάμεσο της ετήσιας ιστορικής κατανάλωσης καυσίμων για την παραγωγή μη μετρήσιμης θερμότητας η οποία καταναλώνεται για την παραγωγή προϊόντων, για την παραγωγή άλλης μηχανικής ενέργειας πλην της χρησιμοποιούμενης για ηλεκτροπαραγωγή, και για θέρμανση ή ψύξη, με εξαίρεση την κατανάλωση για ηλεκτροπαραγωγή, συμπεριλαμβανομένων των πυρσών ασφαλείας, κατά την περίοδο αναφοράς, εκφρασμένη σε terajoule ανά έτος.
5. Για τις εκπομπές διεργασίας οι οποίες προέκυψαν σε σχέση με την παραγωγή προϊόντων στην οικεία εγκατάσταση κατά την περίοδο αναφοράς που αναγράφεται στην παράγραφο 1, το ιστορικό επίπεδο δραστηριότητας που σχετίζεται με διεργασία παραπέμπει στη διάμεσο των ετήσιων ιστορικών εκπομπών διεργασίας, εκφρασμένη σε τόνους ισοδυνάμου διοξειδίου του άνθρακα.
6. Για τους σκοπούς του προσδιορισμού των διάμεσων τιμών που αναφέρονται στις παραγράφους 1 έως 5, λαμβάνονται υπόψη μόνο τα ημερολογιακά έτη κατά τα οποία η εγκατάσταση λειτούργησε μία τουλάχιστον ημέρα.
Εάν η εγκατάσταση λειτούργησε λιγότερο από δύο ημερολογιακά έτη κατά τη διάρκεια της αντιστοίχου περιόδου αναφοράς, τα ιστορικά επίπεδα δραστηριότητας υπολογίζονται βάσει του γινομένου της αρχικής εγκατεστημένης παραγωγικής ικανότητας κάθε υποεγκατάστασης, καθοριζόμενης σύμφωνα με τη μεθοδολογία του άρθρου 7 παράγραφος 3, επί τον σχετικό συντελεστή χρήσης παραγωγικής ικανότητας που καθορίζεται σύμφωνα με το άρθρο 18 παράγραφος 2.
7. Κατά παρέκκλιση της παραγράφου 2, τα κράτη μέλη προσδιορίζουν το ιστορικό επίπεδο δραστηριότητας που σχετίζεται με προϊόν για τα προϊόντα στα οποία εφαρμόζονται οι δείκτες αναφοράς προϊόντος που αναφέρονται στο παράρτημα III βάσει της διαμέσου της ετήσιας ιστορικής παραγωγής σύμφωνα με τους μαθηματικούς τύπους που παρατίθενται στο ίδιο παράρτημα.
8. Οι κατεστημένες εγκαταστάσεις οι οποίες λειτουργούν μόνο περιστασιακά, συμπεριλαμβανομένων ειδικότερα των εγκαταστάσεων που διατηρούνται σε εφεδρεία ή σε ετοιμότητα και των εκείνων που λειτουργούν βάσει εποχιακού προγραμματισμού, και δεν λειτούργησαν για μία τουλάχιστον ημέρα σε δεδομένο ημερολογιακό έτος κατά την περίοδο αναφοράς, λαμβάνονται υπόψη κατά τον προσδιορισμό των διάμεσων τιμών που αναφέρονται στην παράγραφο 1, όταν πληρούνται σωρευτικά οι ακόλουθες προϋποθέσεις:
α)
καταδεικνύεται σαφώς ότι η εγκατάσταση χρησιμοποιείται περιστασιακά, και ειδικότερα ότι λειτουργεί τακτικά ως παραγωγική ικανότητα σε ετοιμότητα ή εφεδρική ή λειτουργεί τακτικά με εποχιακό προγραμματισμό·
β)
η εγκατάσταση καλύπτεται από άδεια εκπομπής αερίων του θερμοκηπίου και από όλες τις άλλες σχετικές άδειες που επιβάλλει η εθνική έννομη τάξη του κράτους μέλους για τη λειτουργία της εγκατάστασης·
γ)
η έναρξη της λειτουργίας είναι τεχνικά εφικτή εντός σύντομου χρονικού διαστήματος και γίνεται τακτική συντήρηση.
9. Εάν σε κατεστημένη εγκατάσταση έχει πραγματοποιηθεί σημαντική επέκταση ή σημαντική μείωση παραγωγικής ικανότητας την περίοδο από την 1η Ιανουαρίου 2005 έως τις 30 Ιουνίου 2011, τα ιστορικά επίπεδα δραστηριότητας της εγκατάστασης αυτής είναι το άθροισμα των διάμεσων τιμών που προσδιορίζονται σύμφωνα με την παράγραφο 1, χωρίς τη σημαντική μεταβολή παραγωγικής ικανότητας, και των ιστορικών επιπέδων δραστηριότητας της πρόσθετης ή της μειωμένης παραγωγικής ικανότητας.
Τα ιστορικά επίπεδα δραστηριότητας της πρόσθετης ή της μειωμένης παραγωγικής ικανότητας είναι το γινόμενο της διαφοράς μεταξύ της αρχικής εγκατεστημένης παραγωγικής ικανότητας κάθε υποεγκατάστασης στην οποία σημειώθηκε ουσιαστική αλλαγή ικανότητας, υπολογιζόμενης σύμφωνα με το άρθρο 7 παράγραφος 3 μέχρι την έναρξη της αλλαγής λειτουργίας, και της εγκατεστημένης παραγωγικής ικανότητας μετά τη σημαντική μεταβολή παραγωγικής ικανότητας, υπολογιζόμενης σύμφωνα με το άρθρο 7 παράγραφος 4, πολλαπλασιαζόμενη επί τη μέση ιστορική χρήση παραγωγικής ικανότητας της οικείας εγκατάστασης κατά τα έτη πριν από την έναρξη της μεταβληθείσας λειτουργίας.
Άρθρο 10
Κατανομή σε επίπεδο εγκατάστασης
1. Βάσει των δεδομένων που έχουν συλλεχθεί σύμφωνα με το άρθρο 7, τα κράτη μέλη υπολογίζουν, για κάθε έτος, τον αριθμό των δικαιωμάτων εκπομπής που κατανέμονται δωρεάν, από το 2013 και έπειτα, σε κάθε κατεστημένη εγκατάσταση στην επικράτειά τους σύμφωνα με τις παραγράφους 2 έως 8.
2. Για τον υπολογισμό αυτό, τα κράτη μέλη προσδιορίζουν πρώτα τον προκαταρκτικό ετήσιο αριθμό δικαιωμάτων εκπομπής που κατανέμονται δωρεάν για κάθε υποεγκατάσταση χωριστά ως εξής:
α)
για κάθε υποεγκατάσταση δείκτη αναφοράς προϊόντος, ο προκαταρκτικός ετήσιος αριθμός δικαιωμάτων εκπομπής που κατανέμονται δωρεάν για δεδομένο έτος αντιστοιχεί στο γινόμενο της τιμής του εν λόγω δείκτη αναφοράς προϊόντος, που αναφέρεται στο παράρτημα I, επί το σχετικό ιστορικό επίπεδο δραστηριότητας που συνδέεται με προϊόν·
β)
για:
i)
την υποεγκατάσταση δείκτη αναφοράς θερμότητας, ο προκαταρκτικός ετήσιος αριθμός δικαιωμάτων εκπομπής που κατανέμονται δωρεάν για δεδομένο έτος αντιστοιχεί στο γινόμενο της τιμής του δείκτη αναφοράς θερμότητας για μετρήσιμη θερμότητα, που αναφέρεται στο παράρτημα I, επί το ιστορικό επίπεδο δραστηριότητας που σχετίζεται με θερμότητα για την κατανάλωση μετρήσιμης θερμότητας,
ii)
την υποεγκατάσταση δείκτη αναφοράς καυσίμου, ο προκαταρκτικός ετήσιος αριθμός δικαιωμάτων εκπομπής που κατανέμονται δωρεάν για δεδομένο έτος αντιστοιχεί στο γινόμενο της τιμής του δείκτη αναφοράς καυσίμου, που αναφέρεται στο παράρτημα I, επί το ιστορικό επίπεδο δραστηριότητας που σχετίζεται με καύσιμο για το καύσιμο που καταναλώθηκε,
iii)
την υποεγκατάσταση εκπομπών διεργασίας, ο προκαταρκτικός ετήσιος αριθμός δικαιωμάτων εκπομπής που κατανέμονται δωρεάν για ένα δεδομένο έτος αντιστοιχεί στο γινόμενο του ιστορικού επιπέδου δραστηριότητας που σχετίζεται με διεργασία επί τον συντελεστή 0,9700.
3. Στον βαθμό που η μετρήσιμη θερμότητα εξάγεται σε νοικοκυριά και ο προκαταρκτικός αριθμός ετήσιων δικαιωμάτων εκπομπής που υπολογίζεται σύμφωνα με την παράγραφο 2 στοιχείο β) σημείο i), για το 2013 είναι χαμηλότερος της διαμέσου τιμής των ετήσιων ιστορικών εκπομπών που αφορούν την παραγωγή μετρήσιμης θερμότητας εξαχθείσας σε νοικοκυριά από την υποεγκατάσταση την περίοδο από 1ης Ιανουαρίου 2005 έως 31 Δεκεμβρίου 2008, ο προκαταρκτικός αριθμός ετήσιων δικαιωμάτων εκπομπής για το 2013 θα προσαρμόζεται κατά τη διαφορά. Για κάθε έτος από το 2014 έως το 2020, ο προκαταρκτικός αριθμός ετήσιων δικαιωμάτων εκπομπής που υπολογίζεται σύμφωνα με την παράγραφο 2 στοιχείο β) σημείο i), προσαρμόζεται στον βαθμό που ο προκαταρκτικός αριθμός ετήσιων δικαιωμάτων εκπομπής για το εν λόγω έτος είναι χαμηλότερος από το ποσοστό της προαναφερόμενης διαμέσου τιμής των ετήσιων ιστορικών εκπομπών. Το ποσοστό αυτό θα ανέλθει σε 90 % το 2014 και θα μειώνεται κατά 10 ποσοστιαίες μονάδες επί τοις εκατό ετησίως τα μετέπειτα χρόνια.
4. Για την εφαρμογή του άρθρου 10α παράγραφος 11 της οδηγίας 2003/87/ΕΚ, οι συντελεστές που αναφέρονται στο παράρτημα VI εφαρμόζονται στον προκαταρκτικό ετήσιο αριθμό δικαιωμάτων εκπομπής που κατανέμονται δωρεάν, ο οποίος προσδιορίζεται για κάθε υποεγκατάσταση σύμφωνα με την παράγραφο 2 του παρόντος άρθρου για το οικείο έτος, όταν οι διεργασίες στις εν λόγω υποεγκαταστάσεις εξυπηρετούν τομείς ή κλάδους που θεωρείται ότι δεν εκτίθενται σε σημαντικό κίνδυνο διαρροής άνθρακα, όπως καθορίζεται στην απόφαση 2010/2/ΕΕ.
Όταν οι διεργασίες στις εν λόγω υποεγκαταστάσεις εξυπηρετούν τομείς ή κλάδους που θεωρείται ότι εκτίθενται σε σημαντικό κίνδυνο διαρροής άνθρακα, όπως καθορίζεται στην απόφαση 2010/2/ΕΕ, ο εφαρμοστέος συντελεστής για τα έτη 2013 και 2014 είναι 1. Οι τομείς ή κλάδοι για τους οποίους ο συντελεστής είναι 1 για τα έτη 2015 έως 2020 καθορίζονται σύμφωνα με το άρθρο 10α παράγραφος 13 της οδηγίας 2003/87/ΕΚ.
5. Όταν τουλάχιστον το 95 % του ιστορικού επιπέδου δραστηριότητας της υποεγκατάστασης δείκτη αναφοράς θερμότητας, της υποεγκατάστασης δείκτη αναφοράς καυσίμου ή της υποεγκατάστασης εκπομπών διεργασίας εξυπηρετεί τομείς ή κλάδους που θεωρείται ότι εκτίθενται σε σημαντικό κίνδυνο διαρροής άνθρακα, όπως καθορίζεται στην απόφαση 2010/2/ΕΕ, η υποεγκατάσταση στο σύνολό της θεωρείται ότι εκτίθεται σε σημαντικό κίνδυνο διαρροής άνθρακα.
Όταν τουλάχιστον το 95 % του ιστορικού επιπέδου δραστηριότητας της υποεγκατάστασης δείκτη αναφοράς θερμότητας, της υποεγκατάστασης δείκτη αναφοράς καυσίμου ή της υποεγκατάστασης εκπομπών διεργασίας εξυπηρετεί τομείς ή κλάδους που δεν θεωρείται ότι εκτίθενται σε σημαντικό κίνδυνο διαρροής άνθρακα, όπως καθορίζεται στην απόφαση 2010/2/ΕΕ, η υποεγκατάσταση στο σύνολό της δεν θεωρείται ότι εκτίθεται σε σημαντικό κίνδυνο διαρροής άνθρακα.
6. Ο προκαταρκτικός ετήσιος αριθμός δικαιωμάτων εκπομπής που κατανέμονται δωρεάν για υποεγκαταστάσεις στις οποίες παραδόθηκε μετρήσιμη θερμότητα από υποεγκαταστάσεις παραγωγής προϊόντων τα οποία καλύπτονται από τους δείκτες αναφοράς του νιτρικού οξέος, που αναφέρονται στο παράρτημα I, μειώνεται κατά το γινόμενο της ετήσιας ιστορικής κατανάλωσης της συγκεκριμένης θερμότητας κατά την περίοδο αναφοράς που αναγράφεται στο άρθρο 9 παράγραφος 1 επί την τιμή του δείκτη αναφοράς θερμότητας για την εν λόγω μετρήσιμη θερμότητα, ο οποίος αναφέρεται στο παράρτημα I.
7. Η προκαταρκτική συνολική ετήσια ποσότητα δικαιωμάτων εκπομπής που κατανέμονται δωρεάν για κάθε εγκατάσταση είναι το άθροισμα των προκαταρκτικών ετήσιων αριθμών δικαιωμάτων εκπομπής τα οποία κατανέμονται δωρεάν για όλες τις υποεγκαταστάσεις, όπως υπολογίζονται σύμφωνα με τις παραγράφους 2, 3, 4, 5 και 6.
Όταν μια εγκατάσταση περιλαμβάνει υποεγκαταστάσεις που παράγουν προϊόντα χαρτοπολτού (βραχύινος χαρτοπολτός κραφτ, μακρόινος χαρτοπολτός κραφτ, θερμομηχανικός και μηχανικός χαρτοπολτός, θειώδης χαρτοπολτός ή άλλος χαρτοπολτός που δεν καλύπτεται από δείκτη αναφοράς προϊόντος) και εξάγουν μετρήσιμη θερμότητα σε άλλες τεχνικά συνδεδεμένες υποεγκαταστάσεις, ο προκαταρτικός ετήσιος αριθμός δικαιωμάτων εκπομπής που κατανέμονται δωρεάν, υπό την επιφύλαξη των προκαταρκτικών ετήσιων αριθμών δικαιωμάτων εκπομπής που διανέμονται δωρεάν για τις άλλες υποεγκαταστάσεις της εν λόγω εγκατάστασης, λαμβάνεται υπόψη στον προκαταρκτικό αριθμό δικαιωμάτων εκπομπής που κατανέμονται δωρεάν, μόνον εφόσον τα προϊόντα χαρτοπολτού που παράγονται από τη συγκεκριμένη υποεγκατάσταση διατίθενται στην αγορά και δεν μεταποιούνται σε χαρτί στην ίδια εγκατάσταση ή σε άλλες, τεχνικά συνδεδεμένες με αυτή εγκαταστάσεις, με την επιφύλαξη των προκαταρκτικών ετήσιων αριθμών δικαιωμάτων εκπομπής που κατανέμονται δωρεάν για άλλες υποεγκαταστάσεις της εν λόγω εγκατάστασης.
8. Κατά τον καθορισμό της προκαταρκτικής ετήσιας συνολικής ποσότητας δικαιωμάτων εκπομπής που κατανέμονται δωρεάν για κάθε εγκατάσταση, τα κράτη μέλη εξασφαλίζουν ότι οι εκπομπές δεν προσμετρώνται δύο φορές και ότι η κατανομή δεν έχει αρνητικό πρόσημο. Ειδικότερα, όταν μια εγκατάσταση εισάγει ενδιάμεσο προϊόν το οποίο καλύπτεται από δείκτη αναφοράς προϊόντος, σύμφωνα με τον ορισμό των αντίστοιχων ορίων συστήματος που παρατίθεται στο παράρτημα I, οι εκπομπές δεν προσμετρώνται δύο φορές κατά τον καθορισμό της προκαταρκτικής συνολικής ετήσιας ποσότητας δικαιωμάτων εκπομπής που κατανέμονται δωρεάν για αμφότερες τις σχετικές εγκαταστάσεις.
9. Η τελική συνολική ετήσια ποσότητα δικαιωμάτων εκπομπής που κατανέμονται δωρεάν για κάθε κατεστημένη εγκατάσταση, εκτός των εγκαταστάσεων που καλύπτονται από το άρθρο 10α παράγραφος 3 της οδηγίας 2003/87/ΕΚ, είναι το γινόμενο της προκαταρκτικής συνολικής ετήσιας ποσότητας δικαιωμάτων εκπομπής που κατανέμονται δωρεάν για κάθε εγκατάσταση, η οποία προσδιορίζεται σύμφωνα με την παράγραφο 7, επί τον διατομεακό διορθωτικό συντελεστή, ο οποίος καθορίζεται σύμφωνα με το άρθρο 15 παράγραφος 3.
Για τις εγκαταστάσεις που καλύπτονται από το άρθρο 10α παράγραφος 3 της οδηγίας 2003/87/ΕΚ και είναι επιλέξιμες για δωρεάν κατανομή δικαιωμάτων εκπομπής, η τελική συνολική ετήσια ποσότητα δικαιωμάτων εκπομπής τα οποία κατανέμονται δωρεάν αντιστοιχεί στην προκαταρκτική συνολική ετήσια ποσότητα δικαιωμάτων εκπομπής που κατανέμονται δωρεάν για κάθε εγκατάσταση, η οποία προσδιορίζεται σύμφωνα με την παράγραφο 7, προσαρμοσμένη ετησίως με τον γραμμικό συντελεστή που αναφέρεται στο άρθρο 10α παράγραφος 4 της οδηγίας 2003/87/ΕΚ, ενώ ως σημείο αναφοράς χρησιμοποιείται η προκαταρκτική συνολική ετήσια ποσότητα δικαιωμάτων εκπομπής που κατανέμονται δωρεάν για την εκάστοτε εγκατάσταση για το 2013.
Άρθρο 11
Κατανομή για την ατμοπυρόλυση
Κατά παρέκκλιση του άρθρου 10 παράγραφος 2 στοιχείο α), ο προκαταρκτικός ετήσιος αριθμός δικαιωμάτων εκπομπής που κατανέμονται δωρεάν για υποεγκατάσταση δείκτη αναφοράς προϊόντος σχετιζόμενη με την παραγωγή χημικών ουσιών υψηλής αξίας (high value chemicals, στο εξής «HVC») αντιστοιχεί στο γινόμενο της τιμής του δείκτη αναφοράς προϊόντος για την ατμοπυρόλυση, που αναφέρεται στο παράρτημα I, επί το ιστορικό επίπεδο δραστηριότητας που προσδιορίζεται σύμφωνα με το παράρτημα III και επί το πηλίκο των συνολικών άμεσων εκπομπών, συμπεριλαμβανομένων των εκπομπών από καθαρή εισαγόμενη θερμότητα, κατά την περίοδο αναφοράς που αναγράφεται στο άρθρο 9 παράγραφος 1 της παρούσας απόφασης, εκφρασμένων σε τόνους ισοδυνάμου διοξειδίου του άνθρακα, διά του αθροίσματος των εν λόγω συνολικών άμεσων εκπομπών και των σχετικών έμμεσων εκπομπών κατά την περίοδο αναφοράς που αναγράφεται στο άρθρο 9 παράγραφος 1 της παρούσας απόφασης, οι οποίες υπολογίζονται σύμφωνα με το άρθρο 14 παράγραφος 2. Στο αποτέλεσμα του υπολογισμού αυτού προστίθενται τα ακόλουθα γινόμενα: 1,78 τόνοι διοξειδίου του άνθρακα ανά τόνο υδρογόνου επί τη διάμεσο της ιστορικής παραγωγής υδρογόνου από συμπληρωματική τροφοδοτική ύλη, εκφρασμένης σε τόνους υδρογόνου, 0,24 τόνοι διοξειδίου του άνθρακα ανά τόνο αιθυλενίου επί τη διάμεσο της ιστορικής παραγωγής αιθυλενίου από συμπληρωματική τροφοδοτική ύλη, εκφρασμένης σε τόνους αιθυλενίου, και 0,16 τόνοι διοξειδίου του άνθρακα ανά τόνο HVC επί τη διάμεσο της ιστορικής παραγωγής άλλων χημικών ουσιών υψηλής αξίας, εκτός υδρογόνου και αιθυλενίου, από συμπληρωματική τροφοδοτική ύλη, εκφρασμένης σε τόνους HVC.
Άρθρο 12
Κατανομή για το μονομερές βινυλοχλωρίδιο
Κατά παρέκκλιση του άρθρου 10 παράγραφος 2 στοιχείο α), ο προκαταρκτικός ετήσιος αριθμός δικαιωμάτων εκπομπής που κατανέμονται δωρεάν για υποεγκατάσταση σχετιζόμενη με την παραγωγή μονομερούς βινυλοχλωριδίου (vinyl chloride monomer, στο εξής «VCM») αντιστοιχεί στο γινόμενο της τιμής του δείκτη αναφοράς του VCM επί το ιστορικό επίπεδο δραστηριότητας για την παραγωγή VCM, εκφρασμένο σε τόνους, και επί το πηλίκο των άμεσων εκπομπών από την παραγωγή VCM, συμπεριλαμβανομένων των εκπομπών από καθαρή εισαγόμενη θερμότητα, κατά την περίοδο αναφοράς που αναγράφεται στο άρθρο 9 παράγραφος 1 της παρούσας απόφασης, οι οποίες υπολογίζονται σύμφωνα με το άρθρο 14 παράγραφος 2 και εκφράζονται σε τόνους ισοδυνάμου διοξειδίου του άνθρακα, διά του αθροίσματος των εν λόγω άμεσων εκπομπών και των εκπομπών από την παραγωγή VCM που σχετίζονται με υδρογόνο κατά την περίοδο αναφοράς που αναγράφεται στο άρθρο 9 παράγραφος 1 της παρούσας απόφασης, οι οποίες εκφράζονται σε τόνους ισοδυνάμου διοξειδίου του άνθρακα και υπολογίζονται με βάση το γινόμενο της ιστορικής κατανάλωσης θερμότητας προερχόμενης από την καύση υδρογόνου, εκφρασμένης σε terajoules (TJ), επί 56,1 τόνους διοξειδίου του άνθρακα ανά TJ.
Άρθρο 13
Ροές θερμότητας μεταξύ εγκαταστάσεων
Όταν μια υποεγκατάσταση δείκτη αναφοράς προϊόντος περιλαμβάνει μετρήσιμη θερμότητα που εισάγεται από εγκατάσταση ή άλλη οντότητα η οποία δεν υπάγεται στο σύστημα της Ένωσης, ο προκαταρκτικός ετήσιος αριθμός δικαιωμάτων εκπομπής που κατανέμονται δωρεάν για την εν λόγω υποεγκατάσταση δείκτη αναφοράς προϊόντος, ο οποίος προσδιορίζεται σύμφωνα με το άρθρο 10 παράγραφος 2 στοιχείο α), μειώνεται κατά το γινόμενο της ποσότητας της ιστορικής εισαγωγής θερμότητας από εγκατάσταση ή άλλη οντότητα μη υπαγόμενη στο σύστημα της Ένωσης, κατά το οικείο έτος, επί την τιμή του δείκτη αναφοράς θερμότητας για τη μετρήσιμη θερμότητα, που παρατίθεται στο παράρτημα I.
Άρθρο 14
Ανταλλαξιμότητα καυσίμου και ηλεκτρικής ενέργειας
1. Για κάθε υποεγκατάσταση δείκτη αναφοράς προϊόντος που αναφέρεται στο παράρτημα I με συνεκτίμηση της ανταλλαξιμότητας καυσίμου και ηλεκτρικής ενέργειας, ο προκαταρκτικός ετήσιος αριθμός δικαιωμάτων εκπομπής που κατανέμονται δωρεάν αντιστοιχεί στο γινόμενο της τιμής του αντίστοιχου δείκτη αναφοράς προϊόντος, που παρατίθεται στο παράρτημα I, επί το ιστορικό επίπεδο δραστηριότητας που σχετίζεται με το προϊόν και επί το πηλίκο των συνολικών άμεσων εκπομπών, συμπεριλαμβανομένων των εκπομπών από καθαρή εισαγόμενη θερμότητα κατά την περίοδο αναφοράς που αναγράφεται στο άρθρο 9 παράγραφος 1 της παρούσας απόφασης, εκφρασμένων σε τόνους ισοδυνάμου διοξειδίου του άνθρακα, διά του αθροίσματος των εν λόγω συνολικών άμεσων εκπομπών και των σχετικών έμμεσων εκπομπών κατά την περίοδο αναφοράς που αναγράφεται στο άρθρο 9 παράγραφος 1 της παρούσας απόφασης.
2. Για τους σκοπούς του υπολογισμού κατ’ εφαρμογή της παραγράφου 1, οι σχετικές έμμεσες εκπομπές παραπέμπουν στη σχετική κατανάλωση ηλεκτρικής ενέργειας, όπως εξειδικεύεται στον ορισμό των καλυπτόμενων διεργασιών και εκπομπών στο παράρτημα I, κατά την περίοδο αναφοράς που αναγράφεται στο άρθρο 9 παράγραφος 1 της παρούσας απόφασης, εκφρασμένη σε μεγαβατώρες (MWh), για την παραγωγή του εκάστοτε προϊόντος, πολλαπλασιαζόμενη επί 0,465 τόνους διοξειδίου του άνθρακα ανά μεγαβατώρα, και εκφράζονται σε τόνους διοξειδίου του άνθρακα.
Για τους σκοπούς του υπολογισμού κατ’ εφαρμογή της παραγράφου 1, οι εκπομπές από καθαρή εισαγόμενη θερμότητα παραπέμπουν στην ποσότητα μετρήσιμης θερμότητας που εισάγεται από εγκαταστάσεις καλυπτόμενες από το σύστημα της Ένωσης για την παραγωγή του εκάστοτε προϊόντος, κατά την περίοδο αναφοράς που αναγράφεται στο άρθρο 9 παράγραφος 1 της παρούσας απόφασης, πολλαπλασιαζόμενη επί την τιμή του δείκτη αναφοράς θερμότητας, που παρατίθεται στο παράρτημα I.
ΚΕΦΑΛΑΙΟ III
ΑΠΟΦΑΣΕΙΣ ΚΑΤΑΝΟΜΗΣ
Άρθρο 15
Εθνικά μέτρα εφαρμογής
1. Σύμφωνα με το άρθρο 11 παράγραφος 1 της οδηγίας 2003/87/ΕΚ, τα κράτη μέλη υποβάλλουν στην Επιτροπή έως τις 30 Σεπτεμβρίου 2011, κατάλογο των εγκαταστάσεων που υπάγονται στην οδηγία 2003/87/ΕΚ στην επικράτειά τους, συμπεριλαμβανομένων εκείνων που προσδιορίζονται κατ’ εφαρμογή του άρθρου 5, χρησιμοποιώντας ηλεκτρονικό πρότυπο που διατίθεται από την Επιτροπή.
2. Ο κατάλογος που αναφέρεται στην παράγραφο 1 περιλαμβάνει ιδίως τα ακόλουθα, για κάθε κατεστημένη εγκατάσταση:
α)
προσδιορισμό της εγκατάστασης και των ορίων της με τον αναγνωριστικό κωδικό εγκατάστασης που χρησιμοποιείται στο CITL (ανεξάρτητο κοινοτικό ημερολόγιο συναλλαγών)·
β)
προσδιορισμό κάθε υποεγκατάστασης της εγκατάστασης·
γ)
για κάθε υποεγκατάσταση δείκτη αναφοράς προϊόντος, την αρχική εγκατεστημένη παραγωγική ικανότητα και τους ετήσιους όγκους παραγωγής του εκάστοτε προϊόντος κατά την περίοδο από την 1η Ιανουαρίου 2005 έως τις 31 Δεκεμβρίου 2008·
δ)
για κάθε εγκατάσταση και υποεγκατάσταση, πληροφορίες σχετικά με το κατά πόσον ανήκει ή όχι σε τομέα ή κλάδο που θεωρείται ότι εκτίθεται σε σημαντικό κίνδυνο διαρροής άνθρακα, όπως καθορίζεται στην απόφαση 2010/2/ΕΕ·
ε)
για κάθε υποεγκατάσταση, τον προκαταρκτικό ετήσιο αριθμό δικαιωμάτων εκπομπής που κατανέμονται δωρεάν κατά την περίοδο 2013-2020, όπως προσδιορίζεται σύμφωνα με το άρθρο 10 παράγραφος 2·
στ)
επιπλέον του στοιχείου δ), για τις υποεγκαταστάσεις που δεν εξυπηρετούν τομέα ή κλάδο ο οποίος θεωρείται ότι εκτίθεται σε σημαντικό κίνδυνο διαρροής άνθρακα, όπως καθορίζεται στην απόφαση 2010/2/ΕΕ, τον προκαταρκτικό ετήσιο αριθμό δικαιωμάτων εκπομπής που κατανέμονται δωρεάν κατά την περίοδο 2013-2020, ο οποίος μειώνεται ισόποσα από 80 % της ποσότητας το 2013 σε 30 % το 2020 και προσδιορίζεται σύμφωνα με το άρθρο 10 παράγραφος 4·
ζ)
για κάθε εγκατάσταση, την προκαταρκτική συνολική ετήσια ποσότητα δικαιωμάτων εκπομπής που κατανέμονται δωρεάν κατά την περίοδο 2013-2020, όπως προσδιορίζεται σύμφωνα με το άρθρο 10 παράγραφος 6.
Στον κατάλογο προσδιορίζονται επίσης όλοι οι παραγωγοί ηλεκτρικής ενέργειας οι οποίοι παράγουν θερμότητα και οι μικρές εγκαταστάσεις, που είναι δυνατόν να εξαιρεθούν από το σύστημα της Ένωσης βάσει του άρθρου 27 της οδηγίας 2003/87/ΕΚ.
3. Μετά τη λήψη του καταλόγου που αναφέρεται στην παράγραφο 1 του παρόντος άρθρου, η Επιτροπή αξιολογεί την εγγραφή κάθε εγκατάστασης στον κατάλογο και τις σχετικές προκαταρκτικές συνολικές ετήσιες ποσότητες δικαιωμάτων εκπομπής που κατανέμονται δωρεάν.
Μετά την κοινοποίηση, από όλα τα κράτη μέλη, των προκαταρκτικών συνολικών ετήσιων ποσοτήτων δικαιωμάτων εκπομπής που κατανέμονται δωρεάν κατά την περίοδο 2013-2020, η Επιτροπή καθορίζει τον ενιαίο διατομεακό διορθωτικό συντελεστή που αναφέρεται στο άρθρο 10α παράγραφος 5 της οδηγίας 2003/87/ΕΚ. Ο συντελεστής καθορίζεται με σύγκριση του αθροίσματος των προκαταρκτικών συνολικών ετήσιων ποσοτήτων δικαιωμάτων εκπομπής που κατανέμονται δωρεάν σε εγκαταστάσεις που δεν παράγουν ηλεκτρική ενέργεια, κάθε έτος της περιόδου 2013-2020, χωρίς εφαρμογή των συντελεστών που αναφέρονται στο παράρτημα VI, προς την ετήσια ποσότητα δικαιωμάτων που υπολογίζεται σύμφωνα με το άρθρο 10α παράγραφος 5 της οδηγίας 2003/87/ΕΚ για εγκαταστάσεις οι οποίες δεν είναι παραγωγοί ηλεκτρικής ενέργειας ούτε νεοεισερχόμενοι, λαμβάνοντας υπόψη το σχετικό μερίδιο της ετήσιας συνολικής ποσότητας για ολόκληρη την Ένωση, όπως προσδιορίζεται βάσει του άρθρου 9 της εν λόγω οδηγίας, και τη σχετική ποσότητα εκπομπών οι οποίες εντάσσονται στο σύστημα της Ένωσης μόνον από το 2013 και έπειτα.
4. Εάν η Επιτροπή δεν απορρίψει την εγγραφή μιας εγκατάστασης στον εν λόγω κατάλογο, συμπεριλαμβανομένων των αντίστοιχων προκαταρκτικών συνολικών ετήσιων ποσοτήτων δικαιωμάτων εκπομπής που κατανέμονται δωρεάν για τη συγκεκριμένη εγκατάσταση, το οικείο κράτος προσδιορίζει την τελική ετήσια ποσότητα δικαιωμάτων εκπομπής που κατανέμονται δωρεάν για κάθε έτος της περιόδου 2013-2020, σύμφωνα με το άρθρο 10 παράγραφος 9 της παρούσας απόφασης.
5. Μετά τον προσδιορισμό της τελικής ετήσιας ποσότητας για όλες τις κατεστημένες εγκαταστάσεις της επικράτειάς τους, τα κράτη μέλη υποβάλλουν στην Επιτροπή κατάλογο των τελικών ετήσιων ποσοτήτων δικαιωμάτων εκπομπής που κατανέμονται δωρεάν κατά την περίοδο 2013-2020, όπως προσδιορίζονται σύμφωνα με το άρθρο 10 παράγραφος 9.
Άρθρο 16
Μεταβολές όσον αφορά την έκθεση σε κίνδυνο διαρροής άνθρακα
Εντός τριών μηνών από την έγκριση του καταλόγου που αναφέρεται στο άρθρο 10α παράγραφος 13 της οδηγίας 2003/87/ΕΚ για τα έτη 2015 έως 2020 ή την έγκριση ενδεχόμενων προσθηκών στον κατάλογο που καταρτίστηκε με την απόφαση 2010/2/ΕΕ για τα έτη 2013 και 2014, κάθε κράτος μέλος αναθεωρεί τον κατάλογο που αναφέρεται στο άρθρο 15 παράγραφος 1 της παρούσας απόφασης, αναφέροντας επακριβώς τις μεταβολές όσον αφορά τη θεωρούμενη έκθεση εγκαταστάσεων και υποεγκαταστάσεων σε κίνδυνο διαρροής άνθρακα και τις σχετικές προκαταρκτικές ετήσιες ποσότητες που κατανέμονται δωρεάν, όπου συντρέχει περίπτωση, και υποβάλλει τον εν λόγω κατάλογο στην Επιτροπή.
ΚΕΦΑΛΑΙΟ IV
ΝΕΟΕΙΣΕΡΧΟΜΕΝΟΙ ΚΑΙ ΠΑΥΣΗ ΛΕΙΤΟΥΡΓΙΑΣ ΕΓΚΑΤΑΣΤΑΣΕΩΝ
Άρθρο 17
Αίτηση για δωρεάν κατανομή
1. Κατόπιν αίτησης νεοεισερχόμενου, τα κράτη μέλη προσδιορίζουν βάσει των παρόντων κανόνων την ποσότητα δικαιωμάτων που πρόκειται να κατανεμηθούν δωρεάν μετά την έναρξη κανονικής λειτουργίας της οικείας εγκατάστασης και τον προσδιορισμό της αρχικής εγκατεστημένης παραγωγικής της ικανότητας.
2. Τα κράτη μέλη αποδέχονται μόνον αιτήσεις που έχουν υποβληθεί στην αρμόδια αρχή εντός έτους από την έναρξη κανονικής λειτουργίας της σχετικής εγκατάστασης ή υποεγκατάστασης.
3. Τα κράτη μέλη διαιρούν τη σχετική εγκατάσταση σε υποεγκαταστάσεις σύμφωνα με το άρθρο 6 της παρούσας απόφασης και απαιτούν από τον φορέα εκμετάλλευσης να συνυποβάλει στην αρμόδια αρχή με την αίτηση που αναφέρεται στην παράγραφο 1 όλες τις πληροφορίες και δεδομένα που αφορούν κάθε παράμετρο του παραρτήματος V για κάθε υποεγκατάσταση χωριστά. Εάν είναι αναγκαίο, τα κράτη μέλη μπορούν να απαιτήσουν από τον φορέα εκμετάλλευσης να υποβάλει πιο αναλυτικά δεδομένα.
4. Για τις εγκαταστάσεις που αναφέρονται στο άρθρο 3 στοιχείο η) της οδηγίας 2003/87/ΕΚ, εξαιρουμένων εκείνων στις οποίες πραγματοποιήθηκε σημαντική επέκταση μετά τις 30 Ιουνίου 2011, τα κράτη μέλη απαιτούν από τον φορέα εκμετάλλευσης να προσδιορίσει την αρχική εγκατεστημένη παραγωγική ικανότητα κάθε υποεγκατάστασης με τη μέθοδο που καθορίζεται στο άρθρο 7 παράγραφος 3, χρησιμοποιώντας ως σημείο αναφοράς τη συνεχή περίοδο ενενήντα ημερών βάσει της οποίας καθορίζεται η έναρξη κανονικής λειτουργίας. Τα κράτη μέλη εγκρίνουν την εν λόγω αρχική εγκατεστημένη παραγωγική ικανότητα κάθε υποεγκατάστασης πριν από τον υπολογισμό των κατανεμητέων στην εγκατάσταση δικαιωμάτων.
5. Τα κράτη μέλη αποδέχονται μόνο δεδομένα που έχουν υποβληθεί σύμφωνα με το παρόν άρθρο και έχουν κριθεί ικανοποιητικά από ελεγκτή, σύμφωνα με τις απαιτήσεις του άρθρου 8, ώστε να διασφαλίζεται η υποβολή αξιόπιστων και ορθών δεδομένων.
Άρθρο 18
Επίπεδα δραστηριότητας
1. Για τις εγκαταστάσεις που αναφέρονται στο άρθρο 3 στοιχείο η) της οδηγίας 2003/87/ΕΚ, εξαιρουμένων εκείνων στις οποίες πραγματοποιήθηκε σημαντική επέκταση μετά τις 30 Ιουνίου 2011, τα κράτη μέλη προσδιορίζουν τα επίπεδα δραστηριότητας κάθε εγκατάστασης ως εξής:
α)
το επίπεδο δραστηριότητας που σχετίζεται με προϊόν είναι, για κάθε προϊόν για το οποίο καθορίζεται δείκτης αναφοράς προϊόντος, αναφερόμενος στο παράρτημα I, το γινόμενο της αρχικής εγκατεστημένης ικανότητας της εγκατάστασης να παράγει το συγκεκριμένο προϊόν επί τον συντελεστή τυπικής χρήσης παραγωγικής ικανότητας·
β)
το επίπεδο δραστηριότητας που σχετίζεται με τη θερμότητα είναι το γινόμενο της αρχικής εγκατεστημένης ικανότητας εισαγωγής από εγκαταστάσεις υπαγόμενες στο σύστημα της Ένωσης ή παραγωγής, ή και των δύο, μετρήσιμης θερμότητας που είτε καταναλώνεται εντός των ορίων της εγκατάστασης για την παραγωγή προϊόντων, για την παραγωγή άλλης μηχανικής ενέργειας πλην της χρησιμοποιούμενης για ηλεκτροπαραγωγή, και για θέρμανση ή ψύξη, με εξαίρεση την κατανάλωση για ηλεκτροπαραγωγή, είτε εξάγεται σε εγκατάσταση ή άλλη οντότητα μη υπαγόμενη στο σύστημα της Ένωσης, εξαιρούμενων των εξαγωγών για την παραγωγή ηλεκτρικής ενέργειας, επί τον σχετικό συντελεστή χρήσης παραγωγικής ικανότητας·
γ)
το επίπεδο δραστηριότητας που σχετίζεται με το καύσιμο είναι το γινόμενο της αρχικής εγκατεστημένης ικανότητας κατανάλωσης καυσίμων της εγκατάστασης, τα οποία χρησιμοποιούνται για την παραγωγή μη μετρήσιμης θερμότητας που καταναλώνεται για την παραγωγή προϊόντων, για την παραγωγή άλλης μηχανικής ενέργειας πλην της χρησιμοποιούμενης για ηλεκτροπαραγωγή, και για θέρμανση ή ψύξη, με εξαίρεση την κατανάλωση για ηλεκτροπαραγωγή, συμπεριλαμβανομένων των πυρσών ασφαλείας, επί τον σχετικό συντελεστή χρήσης παραγωγικής ικανότητας·
δ)
το επίπεδο δραστηριότητας που σχετίζεται με εκπομπές διεργασίας είναι το γινόμενο της αρχικής εγκατεστημένης ικανότητας παραγωγής εκπομπών διεργασίας της μονάδας διεργασίας επί τον σχετικό συντελεστή χρήσης παραγωγικής ικανότητας.
2. Ο συντελεστής τυπικής χρήσης παραγωγικής ικανότητας, που αναφέρεται στην παράγραφο 1 στοιχείο α), καθορίζεται και δημοσιεύεται από την Επιτροπή βάσει της συλλογής δεδομένων από τα κράτη μέλη σύμφωνα με το άρθρο 7 της παρούσας απόφασης. Για κάθε δείκτη αναφοράς προϊόντος που καθορίζεται στο παράρτημα I, είναι το ογδοηκοστό εκατοστημόριο των συντελεστών μέσης ετήσιας χρήσης παραγωγικής ικανότητας όλων των εγκαταστάσεων που παράγουν το εκάστοτε προϊόν. Ο συντελεστής μέσης ετήσιας χρήσης παραγωγικής ικανότητας κάθε εγκατάστασης που παράγει το εκάστοτε προϊόν αντιστοιχεί στο πηλίκο της μέσης ετήσιας παραγωγής κατά την περίοδο 2005-2008 διά της αρχικής εγκατεστημένης παραγωγικής ικανότητας.
Ο σχετικός συντελεστής χρήσης παραγωγικής ικανότητας, που αναφέρεται στην παράγραφο 1 στοιχεία β) έως δ), καθορίζεται από τα κράτη μέλη βάσει δεόντως τεκμηριωμένων και ανεξάρτητα ελεγμένων πληροφοριών σχετικά με τη σκοπούμενη κανονική λειτουργία, συντήρηση, συνήθη κύκλο παραγωγής και ενεργειακά αποδοτικές τεχνικές της εγκατάστασης και με την τυπική χρήση παραγωγικής ικανότητας στον συγκεκριμένο τομέα, σε σύγκριση με ειδικές κατά κλάδο πληροφορίες.
Κατά τον καθορισμό του σχετικού συντελεστή χρήσης παραγωγικής ικανότητας που αναφέρεται στην παράγραφο 1 στοιχείο δ), σύμφωνα με το προηγούμενο εδάφιο, τα κράτη μέλη συνεκτιμούν επίσης δεόντως τεκμηριωμένες και ανεξάρτητα ελεγμένες πληροφορίες σχετικά με την ένταση εκπομπών των εισροών και τις αποδοτικές ως προς τα αέρια του θερμοκηπίου τεχνικές.
3. Για τις εγκαταστάσεις όπου πραγματοποιήθηκε σημαντική επέκταση παραγωγικής ικανότητας μετά τις 30 Ιουνίου 2011, τα κράτη μέλη προσδιορίζουν τα επίπεδα δραστηριότητας, σύμφωνα με την παράγραφο 1, μόνο για την πρόσθετη παραγωγική ικανότητα των υποεγκαταστάσεων τις οποίες αφορά η σημαντική επέκταση παραγωγικής ικανότητας.
Για τις εγκαταστάσεις όπου πραγματοποιήθηκε σημαντική μείωση παραγωγικής ικανότητας μετά τις 30 Ιουνίου 2011, τα κράτη μέλη προσδιορίζουν τα επίπεδα δραστηριότητας, σύμφωνα με την παράγραφο 1, μόνο για τη μειωμένη παραγωγική ικανότητα των υποεγκαταστάσεων τις οποίες αφορά η σημαντική μείωση παραγωγικής ικανότητας.
Άρθρο 19
Κατανομή σε νεοεισερχόμενους
1. Για τους σκοπούς της κατανομής δικαιωμάτων εκπομπής σε νεοεισερχόμενους, με εξαίρεση τις κατανομές στις εγκαταστάσεις που αναφέρονται στο άρθρο 3 στοιχείο η) τρίτη περίπτωση της οδηγίας 2003/87/ΕΚ, τα κράτη μέλη υπολογίζουν τον προκαταρκτικό ετήσιο αριθμό δικαιωμάτων εκπομπής που κατανέμονται δωρεάν από την έναρξη της κανονικής λειτουργίας της εγκατάστασης για κάθε υποεγκατάσταση χωριστά, ως εξής:
α)
για κάθε υποεγκατάσταση δείκτη αναφοράς προϊόντος, ο προκαταρκτικός ετήσιος αριθμός δικαιωμάτων εκπομπής που κατανέμονται δωρεάν για δεδομένο έτος αντιστοιχεί στο γινόμενο της τιμής του συγκεκριμένου δείκτη αναφοράς προϊόντος επί το επίπεδο δραστηριότητας που σχετίζεται με το προϊόν·
β)
για κάθε υποεγκατάσταση δείκτη αναφοράς θερμότητας, ο προκαταρκτικός ετήσιος αριθμός δικαιωμάτων εκπομπής που κατανέμονται δωρεάν αντιστοιχεί στο γινόμενο της τιμής του δείκτη αναφοράς για τη μετρήσιμη θερμότητα, η οποία αναφέρεται στο παράρτημα I, επί το επίπεδο δραστηριότητας που σχετίζεται με τη θερμότητα·
γ)
για κάθε υποεγκατάσταση δείκτη αναφοράς καυσίμου, ο προκαταρκτικός ετήσιος αριθμός δικαιωμάτων εκπομπής που κατανέμονται δωρεάν αντιστοιχεί στο γινόμενο της τιμής του δείκτη αναφοράς καυσίμου, η οποία αναφέρεται στο παράρτημα I, επί το επίπεδο δραστηριότητας που σχετίζεται με το καύσιμο·
δ)
για κάθε υποεγκατάσταση εκπομπών διεργασίας, ο προκαταρκτικός ετήσιος αριθμός δικαιωμάτων εκπομπής που κατανέμονται δωρεάν για δεδομένο έτος αντιστοιχεί στο γινόμενο του επιπέδου δραστηριότητας που σχετίζεται με τη διεργασία επί τον συντελεστή 0,9700.
Στον υπολογισμό του προκαταρκτικού ετήσιου αριθμού δικαιωμάτων εκπομπής που κατανέμονται δωρεάν εφαρμόζονται, τηρουμένων των αναλογιών, το άρθρο 10 παράγραφοι 4 έως 6 και 8, και τα άρθρα 11, 12, 13 και 14 της παρούσας απόφασης.
2. Για τις ανεξάρτητα ελεγμένες εκπομπές του νεοεισερχόμενου που προέκυψαν πριν από την έναρξη της κανονικής λειτουργίας, κατανέμονται πρόσθετα δικαιώματα βάσει των ιστορικών εκπομπών, εκφρασμένων σε τόνους ισοδυνάμου διοξειδίου του άνθρακα.
3. Η προκαταρκτική συνολική ετήσια ποσότητα δικαιωμάτων εκπομπής που κατανέμονται δωρεάν είναι το άθροισμα των προκαταρκτικών ετήσιων αριθμών δικαιωμάτων εκπομπής που κατανέμονται δωρεάν για όλες τις υποεγκαταστάσεις, οι οποίοι υπολογίζονται σύμφωνα με την παράγραφο 1, και των πρόσθετων δικαιωμάτων που αναφέρονται στην παράγραφο 2. Εφαρμόζεται το άρθρο 10 παράγραφος 7 δεύτερη πρόταση.
4. Τα κράτη μέλη κοινοποιούν στην Επιτροπή, χωρίς καθυστέρηση, την προκαταρκτική συνολική ετήσια ποσότητα δικαιωμάτων εκπομπής που κατανέμονται δωρεάν. Τα δικαιώματα εκπομπής από το απόθεμα για τους νεοεισερχόμενους, το οποίο δημιουργείται κατ’ εφαρμογή του άρθρου 10α παράγραφος 7 της οδηγίας 2003/87/ΕΚ, κατανέμονται με σειρά προτεραιότητας ανάλογα με την ημερομηνία λήψης της εν λόγω κοινοποίησης.
Η Επιτροπή μπορεί να απορρίψει την προκαταρκτική συνολική ετήσια ποσότητα δικαιωμάτων εκπομπής που κατανέμονται δωρεάν για τη συγκεκριμένη εγκατάσταση. Εάν η Επιτροπή δεν απορρίψει την εν λόγω προκαταρκτική συνολική ετήσια ποσότητα δικαιωμάτων εκπομπής που κατανέμονται δωρεάν, το οικείο κράτος μέλος προσδιορίζει την τελική συνολική ετήσια ποσότητα δικαιωμάτων εκπομπής που κατανέμονται δωρεάν.
5. Η τελική ετήσια ποσότητα δικαιωμάτων εκπομπής που κατανέμονται δωρεάν αντιστοιχεί στην προκαταρκτική συνολική ετήσια ποσότητα δικαιωμάτων εκπομπής που κατανέμονται δωρεάν για κάθε εγκατάσταση, η οποία προσδιορίζεται σύμφωνα με την παράγραφο 3 του παρόντος άρθρου, προσαρμοσμένη ετησίως με το γραμμικό συντελεστή μείωσης που αναφέρεται στο άρθρο 10α παράγραφος 7 της οδηγίας 2008/87/ΕΚ, όπου ως σημείο αναφοράς χρησιμοποιείται η προκαταρκτική συνολική ετήσια ποσότητα δικαιωμάτων εκπομπής που κατανέμονται δωρεάν για τη συγκεκριμένη εγκατάσταση για το 2013.
6. Όταν το ήμισυ της ποσότητας δικαιωμάτων που έχει δεσμευθεί για τους νεοεισερχόμενους κατ’ εφαρμογή του άρθρου 10α παράγραφος 7 της οδηγίας 2003/87/ΕΚ, ανεξάρτητα από την ποσότητα δικαιωμάτων που είναι διαθέσιμη βάσει του άρθρου 10α παράγραφος 8 της οδηγίας 2003/87/ΕΚ, έχει εκχωρηθεί ή πρόκειται να εκχωρηθεί σε νεοεισερχόμενους έως το 2020, η Επιτροπή εκτιμά το κατά πόσον πρέπει να θεσπιστεί σύστημα σειράς αναμονής, προκειμένου να διασφαλίζεται δίκαιη διαχείριση της πρόσβασης στο απόθεμα.
Άρθρο 20
Κατανομή σύμφωνα με τους κανόνες για τους νεοεισερχόμενους, κατόπιν σημαντικής επέκτασης παραγωγικής ικανότητας
1. Στην περίπτωση των εγκαταστάσεων όπου πραγματοποιήθηκε σημαντική επέκταση παραγωγικής ικανότητας μετά τις 30 Ιουνίου 2011, τα κράτη μέλη προσδιορίζουν τον αριθμό των δικαιωμάτων εκπομπής που πρόκειται να κατανεμηθούν δωρεάν όσον αφορά την επέκταση, με τη μέθοδο που περιγράφεται στο άρθρο 19, κατόπιν αίτησης του φορέα εκμετάλλευσης και με την επιφύλαξη της κατανομής σε εγκαταστάσεις βάσει του άρθρου 10.
2. Για την τεκμηρίωση κάθε απόφασης κατανομής, τα κράτη μέλη απαιτούν από τον φορέα εκμετάλλευσης να συνυποβάλλει με την αίτηση στοιχεία που αποδεικνύουν ότι πληρούνται τα κριτήρια σημαντικής επέκτασης παραγωγικής ικανότητας και να παράσχει τις πληροφορίες που αναφέρονται στο άρθρο 17 παράγραφος 3. Ειδικότερα, τα κράτη μέλη απαιτούν από τον φορέα εκμετάλλευσης να υποβάλει στοιχεία για την πρόσθετη παραγωγική ικανότητα, καθώς και την εγκατεστημένη παραγωγική ικανότητα της υποεγκατάστασης μετά τη σημαντική επέκταση παραγωγικής ικανότητας, τα οποία έχουν κριθεί ικανοποιητικά από ελεγκτή σύμφωνα με τις απαιτήσεις του άρθρου 8. Τα κράτη μέλη θεωρούν την εν λόγω εγκατεστημένη παραγωγική ικανότητα της υποεγκατάστασης μετά τη σημαντική επέκταση παραγωγικής ικανότητας ως αρχική εγκατεστημένη παραγωγική ικανότητα της υποεγκατάστασης, όταν αξιολογούν οποιαδήποτε μεταγενέστερη σημαντική μεταβολή παραγωγικής ικανότητας.
Άρθρο 21
Σημαντική μείωση παραγωγικής ικανότητας
1. Στην περίπτωση των εγκαταστάσεων όπου πραγματοποιήθηκε σημαντική μείωση παραγωγικής ικανότητας μετά τις 30 Ιουνίου 2011, τα κράτη μέλη καθορίζουν την ποσότητα κατά την οποία μειώνεται ο αριθμός των δικαιωμάτων που πρόκειται να κατανεμηθούν δωρεάν, όσον αφορά τη συγκεκριμένη μείωση. Προς τούτο, τα κράτη μέλη απαιτούν από τον φορέα εκμετάλλευσης να υποβάλλει στοιχεία για τη μειωμένη παραγωγική ικανότητα, καθώς και την εγκατεστημένη παραγωγική ικανότητα της υποεγκατάστασης μετά τη σημαντική μείωση παραγωγικής ικανότητας, τα οποία έχουν κριθεί ικανοποιητικά από ελεγκτή σύμφωνα με τις απαιτήσεις του άρθρου 8. Τα κράτη μέλη θεωρούν την εν λόγω εγκατεστημένη παραγωγική ικανότητα της υποεγκατάστασης μετά τη σημαντική μείωση παραγωγικής ικανότητας ως αρχική εγκατεστημένη παραγωγική ικανότητα της υποεγκατάστασης, όταν αξιολογούν οποιαδήποτε μεταγενέστερη σημαντική μεταβολή παραγωγικής ικανότητας
2. Τα κράτη μέλη μειώνουν τον προκαταρκτικό ετήσιο αριθμό δικαιωμάτων εκπομπής που κατανέμονται δωρεάν για κάθε υποεγκατάσταση κατά τον προκαταρκτικό ετήσιο αριθμό δικαιωμάτων εκπομπής που κατανέμονται δωρεάν για την εν λόγω υποεγκατάσταση ο οποίος υπολογίζεται σύμφωνα με το άρθρο 19 παράγραφος 1, όσον αφορά τη σημαντική μείωση παραγωγικής ικανότητας.
Ακολούθως, τα κράτη μέλη προσδιορίζουν την προκαταρκτική συνολική ετήσια ποσότητα για τη συγκεκριμένη εγκατάσταση, με τη μέθοδο που εφαρμόστηκε για τον προσδιορισμό της προκαταρκτικής συνολικής ετήσιας ποσότητας πριν από τη σημαντική μείωση παραγωγικής ικανότητας, και την τελική συνολική ετήσια ποσότητα δικαιωμάτων εκπομπής που κατανέμονται δωρεάν στη συγκεκριμένη εγκατάσταση σύμφωνα με το άρθρο 10 παράγραφος 9.
3. Η κατανομή στην εγκατάσταση προσαρμόζεται αναλόγως από το έτος που έπεται εκείνου κατά το οποίο μειώθηκε η παραγωγική ικανότητα ή από το 2013, εάν η σημαντική μείωση παραγωγικής ικανότητας επήλθε πριν από την 1η Ιανουαρίου 2013.
Άρθρο 22
Παύση λειτουργίας εγκαταστάσεων
1. Μια εγκατάσταση θεωρείται ότι έπαυσε να λειτουργεί, εάν πληρούνται διαζευκτικά οι ακόλουθες προϋποθέσεις:
α)
έχει λήξει η άδεια εκπομπής αερίων του θερμοκηπίου, η ισχύουσα άδεια σύμφωνα με την οδηγία 2008/1/ΕΚ ή οποιαδήποτε άλλη σχετική περιβαλλοντική άδεια·
β)
έχουν ανακληθεί οι άδειες που αναφέρονται στο στοιχείο α)·
γ)
η λειτουργία της εγκατάστασης είναι τεχνικά ανέφικτη·
δ)
η εγκατάσταση δεν λειτουργεί, αλλά έχει λειτουργήσει στο παρελθόν και είναι τεχνικά εφικτό να επαναλειτουργήσει·
ε)
η εγκατάσταση δεν λειτουργεί, αλλά έχει λειτουργήσει στο παρελθόν και ο φορέας εκμετάλλευσης δεν μπορεί να βεβαιώσει ότι η συγκεκριμένη εγκατάσταση θα επαναλειτουργήσει το αργότερο εντός έξι μηνών από την παύση της λειτουργίας της. Τα κράτη μέλη μπορούν να παρατείνουν το χρονικό αυτό διάστημα με μέγιστο όριο τους δεκαοκτώ μήνες, εάν ο φορέας εκμετάλλευσης μπορεί να βεβαιώσει ότι η αδυναμία επαναλειτουργίας της εγκατάστασης εντός έξι μηνών οφείλεται σε έκτακτες και απρόβλεπτες περιστάσεις, οι οποίες δεν μπορούσαν να έχουν αποφευχθεί ακόμη και εάν είχε επιδειχθεί κάθε δέουσα επιμέλεια, και εκφεύγουν του ελέγχου του φορέα εκμετάλλευσης της εν λόγω εγκατάστασης, ιδίως σε περιστάσεις όπως φυσικές καταστροφές, πόλεμος, απειλή πολέμου, τρομοκρατικές ενέργειες, επανάσταση, εξέγερση, δολιοφθορά ή βανδαλισμοί.
2. Η παράγραφος 1 στοιχείο ε) δεν εφαρμόζεται σε εγκαταστάσεις οι οποίες διατηρούνται σε εφεδρεία ή σε ετοιμότητα και σε εγκαταστάσεις που λειτουργούν βάσει εποχιακού προγραμματισμού, εφόσον πληρούνται σωρευτικά οι ακόλουθες προϋποθέσεις:
α)
ο φορέας εκμετάλλευσης διαθέτει άδεια εκπομπής αερίων του θερμοκηπίου και κάθε άλλη σχετική άδεια·
β)
είναι τεχνικά εφικτή η έναρξη λειτουργίας χωρίς να επέλθουν υλικές μεταβολές στην εγκατάσταση·
γ)
γίνεται τακτική συντήρηση.
3. Όταν μια εγκατάσταση παύσει να λειτουργεί, το οικείο κράτος μέλος δεν εκχωρεί δικαιώματα εκπομπής στην εν λόγω εγκατάσταση από το έτος που έπεται εκείνου της παύσης λειτουργίας.
4. Τα κράτη μέλη μπορούν να αναστέλλουν την εκχώρηση δικαιωμάτων εκπομπής στις εγκαταστάσεις που αναφέρονται στην παράγραφο 1 στοιχείο ε), εφόσον δεν βεβαιώνεται ότι η εγκατάσταση θα επαναλειτουργήσει.
Άρθρο 23
Μερική παύση λειτουργίας εγκαταστάσεων
1. Μια εγκατάσταση θεωρείται ότι έπαυσε εν μέρει να λειτουργεί, υπό τον όρο ότι μια υποεγκατάσταση η οποία συνεισφέρει σε ποσοστό τουλάχιστον 30 % στην τελική ετήσια ποσότητα δικαιωμάτων εκπομπής που κατανέμονται δωρεάν στην εγκατάσταση ή συνεισφέρει στην κατανομή άνω των 50 000 δικαιωμάτων, μειώσει το επίπεδο δραστηριότητάς της σε δεδομένο ημερολογιακό έτος κατά τουλάχιστον 50 % σε σύγκριση με το επίπεδο δραστηριότητας που χρησιμοποιήθηκε για τον υπολογισμό των κατανεμητέων δικαιωμάτων για την υποεγκατάσταση σύμφωνα με το άρθρο 9 ή, κατά περίπτωση, το άρθρο 18 (στο εξής «αρχικό επίπεδο δραστηριότητας»).
2. Η κατανομή δικαιωμάτων εκπομπής σε εγκατάσταση που παύει εν μέρει να λειτουργεί προσαρμόζεται από το έτος που έπεται εκείνου κατά το οποίο έπαυσε εν μέρει να λειτουργεί ή από το 2013, εάν η μερική παύση λειτουργίας σημειώθηκε πριν από την 1η Ιανουαρίου 2013, ως εξής:
Εάν το επίπεδο δραστηριότητας της υποεγκατάστασης που αναφέρεται στην παράγραφο 1 μειωθεί κατά 50 % έως 75 % σε σύγκριση με το αρχικό επίπεδο δραστηριότητας, η υποεγκατάσταση λαμβάνει μόνο το ήμισυ των αρχικά κατανεμηθέντων δικαιωμάτων.
Εάν το επίπεδο δραστηριότητας της υποεγκατάστασης που αναφέρεται στην παράγραφο 1 μειωθεί κατά 75 % έως 90 % σε σύγκριση με το αρχικό επίπεδο δραστηριότητας, η υποεγκατάσταση λαμβάνει μόνο 25 % των αρχικά κατανεμηθέντων δικαιωμάτων.
Εάν το επίπεδο δραστηριότητας της υποεγκατάστασης που αναφέρεται στην παράγραφο 1 μειωθεί κατά τουλάχιστον 90 % σε σύγκριση με το αρχικό επίπεδο δραστηριότητας, δεν κατανέμονται δωρεάν δικαιώματα για την εν λόγω υποεγκατάσταση.
3. Εάν το επίπεδο δραστηριότητας της υποεγκατάστασης που αναφέρεται στην παράγραφο 1 υπερβεί το 50 % του αρχικού επιπέδου δραστηριότητας, η εγκατάσταση που έπαυσε εν μέρει να λειτουργεί λαμβάνει τα δικαιώματα που είχαν κατανεμηθεί αρχικά σε αυτή από το έτος που έπεται του ημερολογιακού έτους κατά το οποίο το επίπεδο δραστηριότητας υπερέβη το όριο του 50 %.
4. Εάν το επίπεδο δραστηριότητας της υποεγκατάστασης που αναφέρεται στην παράγραφο 1 υπερβεί το 25 % του αρχικού επιπέδου δραστηριότητας, η εγκατάσταση που έπαυσε εν μέρει να λειτουργεί λαμβάνει το ήμισυ των δικαιωμάτων που είχαν κατανεμηθεί αρχικά σε αυτή από το έτος που έπεται του ημερολογιακού έτους κατά το οποίο το επίπεδο δραστηριότητας υπερέβη το όριο του 25 %.
Άρθρο 24
Μεταβολές στη λειτουργία εγκαταστάσεων
1. Τα κράτη μέλη διασφαλίζουν την υποβολή όλων των κατάλληλων πληροφοριών σχετικά με προγραμματισμένη ή πραγματική μεταβολή της παραγωγικής ικανότητας, του επιπέδου δραστηριότητας και της λειτουργίας μιας εγκατάστασης από τον φορέα εκμετάλλευσης στην αρμόδια αρχή έως τις 31 Δεκεμβρίου κάθε έτους.
2. Όταν επέρχεται μεταβολή στην παραγωγική ικανότητα, στο επίπεδο δραστηριότητας ή στη λειτουργία μιας εγκατάστασης, η οποία έχει αντίκτυπο στην κατανομή δικαιωμάτων σε αυτή, τα κράτη μέλη υποβάλλουν στην Επιτροπή, χρησιμοποιώντας ηλεκτρονικό πρότυπο που διατίθεται από αυτήν, όλες τις σχετικές πληροφορίες, καθώς και την αναθεωρημένη προκαταρκτική συνολική ετήσια ποσότητα δικαιωμάτων εκπομπής που κατανέμονται δωρεάν για την εν λόγω εγκατάσταση, η οποία προσδιορίζεται σύμφωνα με την παρούσα απόφαση, προτού καθορίσουν την τελική συνολική ετήσια ποσότητα δικαιωμάτων εκπομπής που κατανέμονται δωρεάν. Η Επιτροπή μπορεί να απορρίψει την αναθεωρημένη προκαταρκτική συνολική ετήσια ποσότητα δικαιωμάτων εκπομπής που κατανέμονται δωρεάν για τη συγκεκριμένη εγκατάσταση.
ΚΕΦΑΛΑΙΟ V
ΤΕΛΙΚΗ ΔΙΑΤΑΞΗ
Άρθρο 25
Αποδέκτες
Η παρούσα απόφαση απευθύνεται στα κράτη μέλη.
Βρυξέλλες, 27 Απριλίου 2011.

Labels: 20